Denel NTW-20 : Sebesar-besarnya Raifal

Antara koleksi senjata untuk pasukan khas negara adalah Raifal Denel NTW-20 ini. Berat? Bagi saya memang sangat berat . Tengok pun dah naik seram. Kalau kena..memang tak sempat mengucap. Malah..rasanya terpaksa dikutip cebisan mayat berbanding seketul tubuh semata.

Raifal ini telah dibangunkan pada sekitar pertengahan 90-an oleh seorang pereka senjata, Tony Neophytou, yang turut terlibat dalam rekaan senapang patah tempur Neostead . Pembangunan awal adalah di bawah nama Aerotek, dan kemdian berubah kepada divisyen Mechem daripada kumpulan DENEL – sebuah syarikat pengeluar senjata di Afrika Selatan, yang telah membeli hak unuk rekabentuknya. Pada tahun 1998, Pasukan Pertahaan Afrika Selatan (South African National Defense Forces) telah mula membeli dan menggunakan sejumlah senjata ini . Ia juga telah ditawarkan untuk jualan eksport.

NTW-20 secara relatifnya, bukan senjata yang digunakan untuk menembak manusia (walaupun secara asasnya, ia mampu digunakan untuk tujuan tersebut). sebaliknya, ia adalah Raifal anti-material jarak jauh, yang dibangunkan khusus untuk digunakan bagi merentas permukaan lanskap Afrika Selatan yang terbentang luas, dengan memberikan kesan kuasa tembakan yang signifikan melalui senjata yang bersifat kompak dan mampu dialih oleh dua orang pengguna. Ia didatangkan dalam dua versi – 20mm dan 14.5mm, dan mudah diubah dripada satu varian kepada varian yang lain dengan penukaran laras, bolt, kelopak dan skop dalam masa kurang 1 minit semasa di medan.

Kedua-dua varian ini mempunyai skop penggunaan yang agak berbeza. Versi 20mm dibina berdasarkan peluru anti-pesawat MG-151 Jerman era Perang Dunia Kedua, dn mampu melepaskan projektil pembakar, bertenaga tinggi atau berserpih dengan ketepatan tinggi. Jadi, sasaran “lembut” (bukan lembut macam si sajat tu) mampu dimusnahkan sekaligus oleh letusan atau serpihannya. Versi 14.5mm pula boleh dipertimbangkan apabila terdapat keperluan untuk sasaran jarak jauh dan penembusan perisai.

Ia dibina berdasarkan satu lagi peluru era Perang Dunia Kedua iaitu kartrij penembus armor 14.5mm yang dibina untuk Raifal anti kereta kebal PTRD dan PTRS dan masih digunakan secara meluas bagi mesingan berat KPV / KPVT Russia yang dipasang pada kenderaan berperisai dan tanjakan anti-pesawat. Versi yangdigunakan di Malaysia walaubagaimanapun, iaitu 20×82 tidak boleh ditukar larasnya.

Walaupun tidak setepat Raifal .50BMG (12.7x99mm) yang dibina khas disebabkan oleh kekurangan amunisi 14.5mm and 20mm bersesuaian, NTW-20 menawarkan kesan terminal yang lebih signifikan berbanding mana-mana kombinasi Raifal/peluru .50BMG . Versi 20 mm paling berkesan untuk sasaran seperti pesawat yang berhenti, peralatan perintah dan komunikasi (command and communications), kabin radar, tempat simpanan minyak dan kenderaan tidak berperisai. Versi 14.5 mm pula paling berkesan untuk kenderaan berperisai membawa anggota atau sasaran “lembut”seperti bunker atau simpanan bahan letupan pada jarak jauh. Seperti disebutkan sebelum ini, kegunaan utama Raifal ini bukanlah untuk tujuan penghapusan sasaran manusia.

NTW-20 adalah Raifal pergerakan bolt berpusing/ rotating bolt action yang dioperasikan secara manual. Larasnya dikuncikan oleh bolt berpusing yang mempunyai enam takah. Laras serta penerimanya mampu menyentak di dalam rangka casis bersama-sama penggunaan kombinasi sistem penyerap pneumatik dan hidraulik. Dua ruang muzzle brake di hujung laras yang besar juga menambah keupayaan penyerapan membuatkan sentakannya secara relatif agak rendah iaitu antara 50%-60% hentakan. Jadi, dengan cara penggunaan dan kedudukan yang betul, ia tidaklah menendang sekuat yang disangka .

Suapan peluru adalah menerusi kelopak yang dimasukkan daripada sebelah kiri dan mampu memuatkan 3 peluru pada setiap kali. Raifal ini boleh dibuka dan dibawa dalam pek dua orang pembawa, dengan setiap pek berkeberatan sekitar 12 – 15 kg. Satu pek mengandungi rangka, badan dan udi, manakala satu lagi pek mengandungi laras, peralatan optik dan kelopak. Tapi percayalah, yang mengangkut benda ni memang perlu seorang yg badannya sangat tegap.

Berat: 31 kg

Panjang: 1,795 mm

Panjang Laras: 1,000 mm

Kartrij: 20 × 110mm Hispano

Cara Kerja: Bolt action, recoiling barrel

Kelajuan muncung: 720 m/s (20 x 82mm)

Jarak Berkesan: 1,500m (20 x 82mm)

Pejera: 8 x 56 Lynx Telescopic sight

NTW-20 diperlengkapkan dengan pejera teleskopik panjang pembesar pandangan 8x yang boleh dibuka dengan pantas . Ia tidak mempunyai pejera siap terbina. Bipod boleh lipat berada di bawah penerimanya, dan kerangka tidak boleh lipat di bahagian atas penerima berfungsi sebagai tangkai pembawa dan juga breket perlindungan skop.

Jarak tembakan maksima pernah dicuba? 4 km…=WRA=


Macam Mana Saintis Bina Semula Fizikal Fosil?

Kejayaan Universiti Sains Malaysia dalam usaha memberi wajah pada Penang Woman membuka jendela perbincangan baharu. Ramai tertanya-tanya macam mana saintis mencipta fizikal untuk membayangkan rupa paras sesuatu fosil. Macam biasalah – ada yang mempertikai terus kononnya saintis bersembang lebat sebegini:

Pertikaian ini wujud kerana puak Hollywood yang menggambarkan banyak dinosaur dengan ciri-ciri keraksasaan. Pelukis berilmu paleontologi C.M. Koseman sendiri pernah menyindir apa Hollywood akan buat kalau dapat fosil babun atau gajah misalnya. Memang nampak merepek.

Jadi untuk faham cara saintis, kena ketepikan teknik penggambaran Hollywood. Langkah perekaciptaan fizikal fosil tidak semudah itu. Tulang misalnya dari luar nampak sama – putih dan keras. Namun setiap spesis mempunyai ciri-ciri yang membolehkan saintis bezakan antara satu sama lain.

Benda ini lagi mudah faham kalau kalian ada ilmu asas tentang kehidupan. Kami sedia membantu dengan buku BIOLOGIA yang mungkin boleh bantu jadi mukadimah pada cabang rumit ini. Tatkala kalian baca pendahuluan ini, barangkali jantung kalian sudah berdegup dan berdetak beberapa kali. Bagi setiap degupan tersebut, otot jantung kalian sudah mengembang dan menguncup sebanyak degupan jantung kalian. Darah kalian juga sudah bergerak menderu ke seluruh badan. Link pembelian: https://bit.ly/3AlFFOg

Tangga Evolusi Menjadi Jawapan

Apabila saintis terjumpa rangka anthracotherium misalnya, mereka tidak membayangkan apa-apa sekelip mata. Mereka akan tengok dulu tangga evolusinya supaya dapat faham ciri-ciri fizikal sebenar. Melalui tulang, mereka mengumpulkan dapatan DNA – dan mereka mengesahkan anthracotherium adalah spesis moyang badak air (Black, 2010). Maka dari situ, mereka berjaya merangka ciri-ciri fizikal anthracotherium seperti berikut:

Rangkaan ini mengambil masa lama – beberapa minggu barangkali. Kerana saintis perlu faham pembentukan otot untuk dilapiskan pada setiap tulang-temulang haiwan ini. Proses ini juga tidak bersifat mutlak, yakni boleh berubah-ubah dengan penemuan baharu. Ambil contoh sekitar 1960-an, dinosaur dianggap gergasi alam paya yang bangang dan perlahan (Liebendorfer, 2012). Penemuan-penemuan baharu mengesahkan status sebenar dinosaur. Imbasan tomografi (CT) sendiri mengambil masa bertahun, untuk mendapat maklumat paling tepat – dan bayangkan, maklumat itu pun masih belum tepat, kerana ditambah baik saban dekad.

Kalau ikut zaman sekarang, fosil akan diimbas terlebih dahulu. Hasil imbasan akan dikumpul dalam bentuk 3D yang digunakan untuk tujuan penyelidikan. Dengan cara ini, saintis akan kurang guna tulang sebenar supaya tidak rosak disebabkan sentuhan misalnya. Bentuk 3D ini akan dipasang secara digital sebelum mula lukis, juga berpandukan maklumat sedia ada ikut pada tangga evolusi. Otot, urat dan kulit dilayarkan secara terperinci untuk dapatkan gambaran paling tepat (Dorey, 2020).

Jadi ilmu ini perlu pengetahuan dan kemahiran begitu tinggi. Bukan sekadar semberono seperti diterangkan meme tersebut. Kena tahu pasal biologi. Kena tahu pasal ciri-ciri fizikal. Hubungan antara sel, tisu, organ, sistem dan organisme.

Perkembangan Teknologi Yang Banyak Membantu

Penyelidikan sebegini menggunakan kos sangat tinggi, yang sanggup dibiayai institusi penaung saintis. Kos ini adalah keuntungan bagi pembikin teknologi, yang berusaha memudahkan proses penyelidikan sebaik mungkin. Sekarang saintis mendapat manfaat daripada perkembangan teknologi – manfaat yang sangat luar biasa. Dulu mereka bergantung pada tisu-tisu lembut yang bertahan selama berjuta tahun dalam bentuk fosil. Namun pembikin teknologi menemui cara untuk ‘bakar’ fosil dengan menggunakan haba, tekanan dan tanah liat supaya fosil sendiri ‘mendedahkan’ keadaan tisu (Hunter, 2018).

Teknologi ini terjadi selepas saintis sudah pandai bezakan cara rangka menjadi fosil. Mereka cuba mencipta fosil ayam dan cicak – dan memang betul, teknik digunakan memang betul-betul menjadi. Maka mereka hanya perlu ‘reverse’ teknik ini supaya dapat mencipta rekabentuk dinosaur daripada fosil. Pendekatan sebegini masih belum sempurna, kerana tidak mampu bercerita pasal hubungan biologi dan geokimia. Tetapi ia cukup untuk mengekalkan molekul organik (Saitta, et al., 2018) untuk tujuan penyelidikan.

RUJUKAN:

Black, R. (2010, Oktober 28). Of Fossil Ghosts and Hippos Past. National Geographic.

Dorey, F. (2020, Julai 16). Preparing fossils, reconstructing the past. Australian Museum.

Hunter, A. (2018, Ogos 14). These labmade fossils could reveal how dinosaurs really looked. Science.

Liebendorfer, A. (2012, Januari 1). Digital Dinosaurs: How do scientists reconstruct the anatomy of ancient beasts? Ohio University.

Saitta, E., et al. (2018). Sediment-encased maturation: a novel method for simulating diagenesis in organic fossil preservation. Paleontology. 62 (1): 135-150.


Bolehkah Kita Menanam Rambut?

RAMBUT tumbuh di merata badan manusia kecuali di tapak tangan dan di tapak kaki. Ada sesetengah yang tumbuh terlalu halus sehinggakan kita tidak dapat melihatnya dengan mata kasar. Namun begitu, rambut yang tumbuh di kepala sentiasa menjadi perhatian sama ada lelaki atau wanita.

Secara purata, seorang dewasa mempunyai 100,000 hingga 150,000 helai rambut. Dan bilangan rambut gugur boleh mencecah sekurang-kurangnya 100 helai sehari. Pertumbuhan rambut terbahagi kepada tiga fasa iaitu:

Pada setiap masa, lebih 90% rambut manusia dalam fasa Anagen. Dan dalam setahun, rambut manusia boleh memanjang sebanyak 6 inci secara purata. Namun begitu semakin berusia, kadar pemanjangan rambut semakin lambat.

Antara masalah rambut nipis yang kerap di alami manusia ialah:

Majoriti wanita yang mengalami masalah penipisan rambut disebabkan oleh sejenis masalah yang dinamakan Telogen Effluvium. Masalah rambut nipis bersifat sementara kerana apa yang berlaku sebenarnya majoriti rambut berhenti memanjang (fasa Anagen) dan masuk ke fasa Telogen. Ini bermakna rambut secara tiba-tiba berhenti memanjang dan gugur secara banyak.

Masalah Telogen Effluvium boleh berlaku apabila badan mengalami stres seperti selepas demam panas, ditimpa peny4kit dan untuk wanita selepas bersalin. Usah panik, rambut akan tumbuh semula. Jika seseorang itu baru sembuh daripada peny4kit, rambut akan tumbuh semula selepas beberapa bulan.

Jika seseorang itu merasa tertekan, ambil cuti dan berehat. Dan bagi wanita yang baru bersalin, ambil vitamin dan mineral secukupnya agar badan boleh sihat dengan cepat dan rambut boleh tumbuh lebat semula. Dalam tempoh masa yang baik, rambut akan kembali pulih.

Masalah rambut menjadi botak pula ada kaitan dengan genetik. Masalah Androgenic Alopecia boleh berlaku kepada sesiapa saja baik lelaki atau wanita. Lelaki boleh mengalami masalah ini seawal remaja manakala wanita pula mengalaminya bila berusia 40-an.

Masalah ini bagaimanapun lebih kerap dialami oleh kaum lelaki. Lelaki yang mewarisi genetic Androgenic Alopecia mempunyai folikel rambut sangat sensitif kepada hormone dihydrotestosterone (DHT). DHT boleh mengecutkan folikel rambut dan menyebabkan rambut gugur. Androgenic alopecia mempunyai corak botak yang tertentu.

Bagi wanita pula, Androgenic Alopecia boleh disebabkan perubahan hormon. Antara punca masalah ini ialah sista ovari, pil perancang yang mengandungi paras progesteron yang tinggi dan menopaus.

Ada sesetengah remaja atau dewasa mengalami masalah botak setompok  di kepala. Keadaan ini boleh menyebabkan rambut terus botak. Namun begitu, 90% kes Alopecia Areata menyaksikan rambut akan tumbuh semula selepas beberapa tahun.

Sebab-sebab lain rambut gugur ialah jika seseorang itu mengambil ubat-ubatan seperti allopurinol dan warfarin, penyakit seperti hypothyroid (kekurangan hormone tiroid) dan kekurangan zat besi.

Rawatan untuk rambut gugur

Jika rambut gugur disebabkan oleh Telogen Effluvium, maka rawatan tidak diperlukan. Pesakit hanya dinasihatkan untuk mengurangkan tekanan dan rambut akan pulih dengan sendiri selepas beberapa bulan.

Walau bagaimanapun, sesetengah klinik estetik melakukan rawatan laser dan sel stem untuk mempercepatkan rambut tumbuh semula. Ia boleh membantu wanita mengembalikan rambut yang lebih sihat, cantik dan tebal.

Rawatan laser dilakukan dua kali seminggu untuk tiga bulan. Manakala rawatan sel stem dibuat setiap bulan untuk tiga hingga lima sesi. Rambut bukan saja lebih sihat dan cantik tetapi turut memanjangkan fasa Anagen rambut.

Jika seseorang itu mempunyai masalah Androgenic Alopecia, mereka boleh berjumpa dengan doktor untuk mendapatkan ubat anti-DHT. Ubat anti-DHT boleh menghalang hormon DHT daripada merosakkan rambut anda.

Namun begitu, ramai lelaki teragak-agak mengambil rawatan ini kerana bimbang mengganggu fungsi seksual mereka. Rawatan anti DHT juga perlu dilakukan secara berterusan kerana apabila rawatan berhenti, rambut akan gugur kembali.

Akhir sekali untuk menutup kawasan rambut yang botak, rawatan menanam rambut juga menjadi pilihan. Ada dua teknik menanam rambut iaitu penanaman rambut secara tradisional dan Follicular Unit Extraction atau FUE.

Rawatan penamanam rambut tradisional menyaksikan doktor akan memotong sebahagian dari kulit kepala yang mengandungi rambut, memproses rambut dan menanam semula di kawasan terbabit.

Proses ini mengambil masa yang lama tetapi ia membantu doktor menanam 1,000 hingga 3,000 helai rambut sehari. Oleh kerana banyak helai rambut yang ditanam, proses penyembuhan juga dijangka mengambil masa beberapa hari.

Seterusnya, teknik Follicular Unit Extraction atau FUE. Teknik ini hanya memotong helaian rambut secara individu. Teknik ini hanya mengundang kecederaan minimum kepada kulit kepala dan pes4kit boleh terus bekerja keesokan harinya.

Teknik ini bagaimanapun hanya boleh menanam 500 hingga 1,000 helai rambut sehari. Tetapi ia boleh dilakukan berulang kali sehingga pesakit berpuas hati dengan rambut mereka.

Tetapi apa hukum menanam rambut? Para ulama menyifatkan perbuatan tersebut dibenarkan atas sebab kesihatan selagi ia menepati syarat ditetapkan. Rawatan itu pula bertujuan merawat keadaan rambut yang terdapat di bahagian kepala bukan untuk tujuan kosmetik atau sengaja mengubah ciptaan Allah s.w.t yang sememangnya sudah sempurna dan cantik.

RUJUKAN:

Klinik Ibnu A’Nafis. (2012). Rambut gugur…meresahkan… http://klinikibnuanafis.blogspot.com/2012/03/rambut-gugurmeresahkan.html


Harry Potter Dan Kementerian Sihir

Untuk edisi kali ini, penulis akan bincangkan politik Harry Potter dan Lord Voldemort dari sudut siapakah sebenarnya ‘pengecualian’. Dalam isu ini, pengecualian bermaksud  situasi yang wujud yang membolehkan negara atau institusi melangkau undang-undang demi kebaikan sejagat (greater good) [1]. Situasi ini menurut Carl Schmitt, penulis Political Theology; Four Chapters on the Concept of Sovereignty, sentiasa ada kerana negara memiliki undang-undang sendiri, dan undang-undang yang ada tidak pernah cukup untuk membendung sebarang kemungkinan dan darurat.

Pertama sekali, Carl Schmitt tidak bersetuju dengan pendapat liberal mengenai undang-undang dan peraturan. Beliau berpendapat undang-undang tidak berkesan dalam menjamin kebebasan individu. Walaupun undang-undang mampu menyediakan penstrukturan dan garis panduan bagi mengendalikan urusan kenegaraan dalam keadaan ‘normal’, tapi undang-undang bukan digubal untuk menghadapi semua situasi.

Situasi seperti perang, kudeta, penularan wab4k dan rev0lusi tidak boleh dikawal hanya dengan undang-undang. Ini bermakna, undang-undang sesebuah institusi tidak berupaya mempromosikan keteraturan, keamanan dan keadilan dalam menyelesaikan masalah inter-komuniti. Semakin banyak undang-undang digubal semakin banyak konflik yang akan timbul. Sekurang-kurangnya, undang-undang boleh jadi tiang pegangan, itu pun jika kesemua konflik kecil-kecilan dan non-trivial telah dibendung dan diselesaikan [2].

Dalam siri Harry Potter, Kementerian Sihir ditonjolkan oleh J.K. Rowling sebagai institusi yang korup, bersifat elitis dan tidak cekap. Kebanyakan menterinya tidak tahu perkembangan dunia sihir, tidak tahu buat kerja dan tidak berani untuk mengambil tindakan tegas terhadap ancaman yang dihadapi masyarakat ahli sihir.

Contohnya, watak Dolores Umbridge yang digantikan oleh kementerian itu sendiri sebagai Guru Pertahanan Ilmu Hitam yang baru. Tujuan pelantikan melalui birokrasi itu tidak lain tidak bukan hanya untuk mengawasi pergerakan pelajara-pelajar di Hogwarts dan mengekang berita penyebaran berita anc4man Lord Voldemort semata-mata. Akhirnya, korupsi itu telah dimanipulasi oleh Lord Voldemort dan konco-konconya dengan mudah dan berkesan.

Di sini kita dapat lihat, peraturan bukan digunakan untuk mencegah situasi yang tidak boleh dijangka. Tapi, peraturan digunakan untuk menyekat penyebaran benda buruk daripada merosakkan nama dan reputasi sesebuah institusi. Nama Lord Voldemort bukan sahaja tidak berani dan dilarang sebut, malah mereka juga tidak bersedia untuk menerima kedatangannya. Mereka tidak menyimpan sebarang kemungkinan langsung berkenaan ancaman yang mereka tahu dan takut menimpa.

Selain itu, Carl Schmitt juga melihat teori undang-undang tersasar jauh dari amali dan praktikaliti bergantung kepada norma semasa. Undang-undang tidak sesuai digunakan terutamanya dalam keadaan sejarah yang sentiasa berubah mengikut peredaran zaman, yang mana kebanyakan perubahan akan memberi ancaman kepada negara.

Kawan dan/atau Musuh

Ketika munculnya Lord Voldemort, masing-masing tidak boleh mempercayai sesiapa. Harry Potter pun dikhianati oleh kawannya Cho Chang. Ini bertepatan dengan kritikan Schmitt terhadap liberal. Beliau melihat politik dan konflik perlu sentiasa berlegar antara satu sama lain, dan ianya ialah pertembungan malar antara kawan dan musuh.

Adam Ferguson juga berpendapat yang sama. Beliau mengatakan kemajuan atau progres tidak boleh dielakkan, dan setiap kos sosial seperti pergaduhan dan perdamaian perlu sentiasa diambil perhatian. Hujah Ferguson, kemasyarakatan bukan dibina untuk menyediakan jaminan kesejahteraan dan keselamatan, tapi, kebebasan dan jaminan hak asasi yang sentiasa berkembang mengikut peredaran masa sebagai respon kepada ketidakadilan dan penyalahgunaan kuasa [3].

Schmitt mengulas bagaimana unit politik digubal berdasarkan kepada keputusan asas (fundamental decisions), bukannya alternatif konkrit (concrete” alternatives). Maknanya di sini, kita perlu lihat keperluan dan jaminan asas terlebih dahulu dalam membuat keputusan politikal bukannya kepentingan diri dan keagungan superior.

Menurutnya lagi, persahabatan politikal adalah unsur relatif, dan acuan unsur-unsur ini bergantung kepada intensiti berbeza [4]. Beliau juga memberi jangkaan pertembungan kawan-musuh ini berlaku pada kedua-dua tahap, antarabangsa dan domestik.

Menurutnya lagi, kemungkinan untuk pertembungan kawan-musuh itu sentiasa wujud bersama dengan kemungkinan untuk kekal neutral. Sebab itulah beliau melihat dalam keadaan sebegini, idea individu adalah merb4haya, dan setiap orang perlu bernaung di bawah satu kedaulatan, sama ada negara, bangsa atau lain-lain.

Maka dengan perkara-perkara yang merb4haya inilah, perlu dijadikan panduan oleh negara untuk mencapai dan menuju ke arah kedaulatan (sovereignty). Dengan peranan negara sebagai sovereign, maka masyarakat boleh, mengikut kehendaknya mengisytiharkan sesiapa pun, sama ada individu atau kumpulan sebagai ancaman.

Selain itu, bergantung kepada keadaan juga, mereka boleh tentukan sama ada undang-undang terterntu terpakai atau tidak.

Setelah Ministry of Magic dikuasai sepenuhnya oleh Lord Voldemort dan konco-konconya, Harry Potter dilabel sebagai ‘The Undesirable One’, sekaligus menjadikan dia persona non grata. Beliau secara tidak langsung adalah ‘exception’ kepada ahli sihir untuk melaksanakan langkah seperti penyiasatan, membunvh dan meny3ksa orang yang dianggap belot dan sebagainya, Kalau betul beliau merb4haya, kenapa pihak Hogwarts masih biarkan dia belajar ilmu sihir di sekolah itu?

Individu yang dikatakan merb4haya bergantung kepada pelabelan negara dan institusi kepada seseorang. Maka di sini propaganda dan undang-undang memainkan peranan dalam mengalahkan Harry Potter dan pihak pember0ntak yang melawan Lord Voldemort.

Sebagai seorang penyokong N4zi Jerman, Schmitt berpendapat kelangsungan hidup negara lebih penting daripada individu. Namun sama seperti individu, negara juga boleh berubah pandangan tentang siapa kawan dan siapa musuh.

RUJUKAN:


The Flying Doctor – Pelopor Sukan Lari Pecut Negara

Jika disebut acara lari pecut, pasti muka-muka seperti Usain Bolt, Justin Gatlin, Tyson Gay dan ramai lagi pelari pecut handalan dunia terpapar pada fikiran penggemar sukan ini. Kalau dalam negara pula, nama-nama seperti Khairul Hafiz Jantan, Jonathan Nyepa dan Watson Nyambek pasti terpapar dalam minda bila disebut sahaja tentang sukan lari pecut.

Mereka semua ini jelas telah menunjukkan pencapaian gemilang di persada antarabangsa. Akan tetapi, ada seorang individu yang tidak begitu dikenali ramai. Tan Sri Dr. Jegathesan Manikavasagam atau lebih popular dengan nama ‘The Flying Doctor’ yang telah berjaya mencipta nama dalam sukan ini pada era 60-an.

Permulaan Hidup

Tan Sri Dr. Jegathesan dilahirkan di Kuala Kangsar, Perak. Beliau telah mendapatkan pendidikan awal di Sekolah Kebangsaan Jalan Batu di ibu kota dari tahun 1950 hingga tahun 1954. Kemudiannya, beliau meneruskan pelajaran ke peringkat menengah di SMK Victoria (Victoria Institution) selama setahun pada tahun 1955. Beliau seterusnya menyambung pelajaran masih di peringkat menengah di Anglo Chinese School di Singapura dari tahun 1956 hingga 1961.

Beliau telah melanjutkan pelajaran ke Universiti Singapura dari tahun 1962 hingga tahun 1967 dalam kursus Ijazah Sarjana Muda Perubatan & Pembedahan. Beliau juga merupakan pemegang Diploma Perubatan & Kebersihan Tropikal daripada Bangkok dan Diploma Patologi Klinikal daripada Universiti London.

Kejayaan Dalam Lari pecut

Nama Jegathesan ini telah mengharumkan nama negara di persada antarabangsa dengan memenangi banyak pingat dalam acara lari pecut di temasya-temasya yang besar seperti Sukan Asia, Sukan Komanwel dan temasya terulung iaitu tidak lain dan tidak bukan Sukan Olimpik. Prestasi beliau yang membanggakan telah menaikkan nama Malaysia di mata dunia pada ketika itu.

Dr. Jegathesan atau ‘The Flying Doctor’ merupakan pemegang rekod kebangsaan terdahulu bagi ketiga-tiga acara lari pecut yakni 100 meter, 200 meter dan 400 meter. Catatan 10.38s dalam acara 100 meter hanya berjaya dipecahkan oleh Watson Nyambek 30 tahun selepas rekod itu dicipta pada temasya Sukan Malaysia (SUKMA) di Kuantan pada tahun 1996. Sama seperti rekod 200 meter-nya iaitu dengan catatan 20.92s yang berjaya dipegang beliau selama 49 tahun sebelum dileburkan oleh Khairul Hafiz Jantan pada tahun 2017 di kejohanan Olahraga Terbuka Malaysia.

Beliau telah beraksi dalam tiga temasya Sukan Olimpik secara berturut-turut iaitu pada Sukan Olimpik Rom 1960, Sukan Olimpik Tokyo 1964 dan Sukan Olimpik Mexico 1968. Ini jelas menunjukkan yang beliau merupakan seorang atlet yang sangat konsisten dari segi aksi di atas trek perlumbaan. Sebagai tambahan, beliau merupakan atlet Malaysia yang pertama yang berjaya melayakkan diri dalam acara 220 yard (kini dikenali 200m).

Sepanjang kerjaya beliau sebagai atlet lari pecut, beliau telah merasai pelbagai pingat di pelbagai temasya berprestij di peringkat antarabangsa. Sebagai contoh, beliau merupakan pemegang bagi 4 kalung pingat emas di temasya Sukan Asia iaitu 1 daripada temasya Sukan Asia Jakarta 1962 dalam acara 100 meter dan selebihnya daripada temasya Sukan Asia Bangkok 1966 dalam acara 100 meter, 200 meter dan 4 x 100 meter. Untuk dibanggakan lagi, beliau telah menerima Anugerah Atlet Amatur Asia atas kejayaan beliau dalam menjadi salah seorang daripada 6 atlet terbaik Asia sepanjang zaman.

Dr. Jegathesan Setelah Bersara

Beliau tidak terus senyap dan duduk goyang kaki setelah bersara daripada menjadi atlet lari pecut. Dr. Jegathesan telah melibatkan diri dalam Kesatuan Atlet Amatur Malaysia sebagai penasihat perubatan. Selain itu, beliau juga memegang jawatan Pengerusi Jawatankuasa Anti-Doping Majlis Olimpik Malaysia dari tahun 1993. Ini menunjukkan yang ‘The Flying Doctor’ ini sangat komited dengan penglibatan beliau dalam sukan tanah air terutamanya sukan olahraga.

Ia tidak terhenti di situ, beliau juga melibatkan diri dalam persatuan sukan antarabangsa. Ini dibuktikan dengan beliau merupakan seorang ahli dalam Suruhanjaya Perubatan Persekutuan Sukan Komanwel. Bukan itu sahaja,  beliau juga merupakan Pengerusi Jawatankuasa Perubatan Persatuan Olahraga Amatur Asia.

Untuk menghargai jasa beliau dalam bidang sukan, Dr. Jegathesan telah dikurniakan darjah kebesaran Dato’ Paduka Mahkota Perak oleh Tuanku Sultan Perak pada tahun 1992. Pengurniaan darjah ini dilaksanakan baginda atas sumbangan Dr. Jegathesan atau ‘The Flying Doctor’ dalam mengharumkan bukan sahaja nama negeri Perak malahan negara Malaysia yang tercinta ini.

Ulasan Penulis

Di sini dapat kita lihat yang rakyat Malaysia juga mampu mengharumkan nama negara di persada antarabangsa. Jadi, kejayaan-kejayaan Dr. Jegathesan ini amatlah relevan dan bagus untuk diterapkan dalam jiwa anak-anak muda masa kini supaya mereka lebih bersemangat untuk mengharumkan nama mereka, keluarga, bangsa, agama dan negara di peringkat antarabangsa suatu hari nanti, Insyallah.

RUJUKAN:

1. Arkib Negara (1998). Dato’ Dr. M. Jegathesan. http://www.arkib.gov.my/en/web/guest/420

2. Harian Metro (2017). Pantas lagi.  https://www.hmetro.com.my/arena/2017/07/246136/pantas-lagi

3. Orang Perak (2019). Anak Perak, Pelari Paling Pantas Asia Tahun 1966.  https://www.orangperak.com/anak-perak-pelari-paling-pantas-asia-tahun-1966.html

4. Story of the Malaysian Sports History (2009). M. Jegathesan. http://thesportsmuseum.blogspot.com/2009/06/datuk-dr-mani-jegathesan-atau-lebih.html

Artikel dikirimkan oleh Sang Taming Marhaen untuk The Patriots.


Capoeira – Tarian Budaya Yang Menjadi Alat Melawan Kolonialisme

Afrika pada zaman pertengahan mempunyai sejarah yang gemilang. Saat dunia mengenali bandar-bandar besar seperti Edo, Beijing, Agra, Istanbul, Venice, dan Tenochtitlan, benua Afrika bermegah dengan Timbuktu.

Timbuktu merupakan pusat pemerintahan Empayar Mali (1240-1645 M). Kedudukannya sebagai pusat kebudayaan, keilmuan, perdagangan, dan pemerintahan dalam dunia Islam adalah setanding dengan Cordoba di Andalus dan Baghdad di Timur Tengah.

Perpustakaan-perpustakaannya menyimpan sebanyak 700,000 manuskrip dan pada zaman kemuncaknya, ia diperintah oleh raja terkaya di dunia iaitu Mansa Musa I (1312-1337 M). Sehingga hari ini, nama Mansa Musa dan Empayar Mali diingati sebagai salah satu kegemilangan Afrika.

Berganjak sedikit ke selatan, terdapat sebuah lagi kerajaan yang tidak kurang hebatnya iaitu Kerajaan Kongo (1390-1914 M). Wilayah naungannya merangkumi negara Angola, Republik Demokratik Congo, dan Republik Congo. Dengan populasi seramai 2 juta orang, Kerajaan Kongo menempa kekayaan menerusi perdagangan gading, tembaga, garam, kulit lembu, dan h.am.ba sahaya.

Perdagangan ha.mba secara khusus mengalami pembelonan selepas berlaku interaksi dengan Portugal. Portugal pada pertengahan kurun ke-15 sememangnya sedang sibuk meneroka pantai barat dan selatan Afrika dalam rangka mencari jalan laut ke India. Sebelum Bartolomeu Dias men.awa.n Tanjung Harapan pada 1488, Portugal sudah pun menghantar beberapa ekspedisi awal.

Contohnya pada 1469-1472, mereka menjumpai Pulau São Tomé dan Pulau Principe yang berjarak kira-kira 200 km dari pantai paling di Afrika. Penemuan tersebut memacu interaksi antara Portugal dan Kerajaan Kongo, dengan mubaligh Kristian mula memasukinya sekitar tahun 1491. Semenjak itu, raja-raja Kongo mula menukar agama. Raja pertama yang berbuat demikian ialah Raja Affonso I (1506-1543).

Katolikisme kemudian dijadikan agama rasmi golongan atasan. Pusat pemerintahan juga ditukar nama menjadi San Salvador. Gereja-gereja dibina dan Affonso malah menerima kelulusan dari Paus untuk melantik paderi Kongo yang tersendiri. Hari ini, agama Kristian menjadi agama dominan di Angola dan Republik Demokratik Congo dengan peratusan masing-masing adalah 79% dan 95% dari populasi keseluruhan.

Menerusi interaksi sedemikian, berbagai-bagai inovasi dan komoditi dibawa masuk ke Kongo. Antaranya termasuklah kain kapas, sutera, cermin kaca, dan tanaman-tanaman dari benua Amerika seperti jagung, ubi kayu, dan tembakau di samping teknologi sen.ja.ta api.

Hubungan tersebut bagaimana pun mula renggang apabila Portugis mula menunjukkan belang. Mereka bukan sekadar mengeks.ploi.tasi lombong-lombong tembaga milik raja Kongo, malah turut melakukan s.era.ngan dan penc.uli.kan ke atas populasi tempatan bagi mendapatkan bekalan h.am.ba sahaya – tidak lagi menerusi urus-niaga seperti biasa.

Perubahan sikap ini berkesinambungan dari penemuan Brazil yang dilakukan secara tidak sengaja oleh seorang peneroka Portugal bernama Pedro Álvares Cabral. Penemuan Brazil bererti Portugal memperoleh satu lagi koloni untuk dieks.ploi.tasi sumber alamnya. Tanah Brazil yang luas lantas dikhususkan untuk tujuan penanaman tebu. Untuk mengusahakannya, banyak tenaga kerja diperlukan justeru ha.mba-ham.ba dari koloni di Afrika dijadikan s.asa.ran.

Sepanjang kurun ke-16 hingga pertengahan kurun ke-19, Brazil menerima seramai 4 juta orang h.am.ba dari Afrika. Jumlah tersebut adalah empat kali ganda lebih banyak berbanding jumlah kemasukan ham.ba di koloni-koloni benua Amerika yang lain. Setiap kurun, pembekalnya berbeza – pada kurun ke-16 kebanyakan ha.mba datang dari Senegambia, kurun ke-17 dari Angola dan Congo, kurun ke-18 dari Benin, dan kurun ke-19 dari Yoruba.

Kemasukan ham.ba dari Afrika ini sedikit-sebanyak mengubah demografi tempatan dan ia melahirkan populasi kacukan Afro-Brazil yang mewakili hampir separuh populasi keseluruhan (sekitar 91 juta orang, menurut bancian tahun 2010). Kacukan seperti ini membawa kepada percampuran budaya dan ia jelas ketara dalam tradisi capoeira yang berasal dari ngolo.

Ngolo adalah sejenis tarian kebudayaan masyarakat Angola. Ketika ham.ba-ham.ba dari sana diangkut ke Brazil, tarian ngolo turut dibawa bersama. Ia kemudian dikembangkan menjadi satu seni bela diri, terutama oleh ham.ba-ha.mba yang melarikan diri dari ladang lalu membuka petempatan mandiri (disebut quilombo) di ceruk hutan atau di pergunungan.

Antara quilombo terbesar ialah Palmeras, yang menampung seramai 10,000 orang ham.ba. Dari quilombo-quilombo sebeginilah capoeira atau versi lanjutan bagi ngolo disebarkan dan dijadikan alat pen.enta.ngan terhadap Portugis. Sedikit demi sedikit, ham.ba-ham.ba Afrika berjaya dilarikan ke quilombo berhampiran.

Lantaran keberkesanan capoeira sebagai seni bela diri, Portugis lantas mengha.ramkannya dan mengenakan h.uku.man bagi sesiapa yang mengamalkannya. Bagi mengaburi pihak atasan, ham.ba-ham.ba yang masih terikat di bawah majikan kemudian mengamalkan capoeira sebagai satu tarian dan hiburan. Dengan demikian, ia dapat terus bertahan dan memasuki fasa selanjutnya dalam sejarah.

Menjelang pertengahan kurun ke-19, pekan-pekan di Brazil mengalami urbanisasi. Populasi berkembang namun tanpa diseiringkan dengan perancangan bandar. Akibatnya, kes gelandangan meningkat. Ini ditambah lagi dengan populasi dari quilombo-quilombo yang mus.nah akibat Pe.rang Paraguay 1864-1870.

Kemiskinan, kekurangan pekerjaan, dan ketiadaan tempat tinggal akhirnya menyumbang kepada peningkatan kadar je.nay.ah dengan capoeira menjadi modus operandi utama. Justeru, ia diha.ramkan sekali lagi pada tahun 1890 – dua tahun selepas perham.baan dilupuskan di Brazil.

Walaupun diha.ramkan, capoeira masih diamalkan secara sembunyi. Menerusi usaha seorang capoeirista (pengajar capoeira) bernama Mestre Bimba yang menekankan signifikasi kebudayaan tarian tersebut berbanding sisinya sebagai sen.jata jen.ayah, akhirnya penghar.aman ke atas capoeira dibatalkan pada tahun 1937. Semenjak itu, sekolah-sekolah capoeira tumbuh pesat dan melahirkan dua aliran utama – capoeira regional (lebih konvensional) dan capoeira angola (lebih tradisional).

Tahun 1972, ia diangkat sebagai sukan kebangsaan dan pada tahun 2008, capoeira diiktiraf sebagai warisan budaya Brazil sekali gus memasyhurkannya di peringkat antarabangsa sampaikan ia diserap sebagai gaya la.wan bagi dua watak dalam francais permainan video Tekken, iaitu Christie Monteiro dan Eddy Gordo.

RUJUKAN

Borrega, Juan Goncalves. (21 September 2017). How Brazilian Capoeira Evolved from a Martial Art to an International Dance Craze. Smithsonian Mag.

Sleiman, J.Y. (1 August 2021). Capoeira: How (ditapiskan) Fought Against Their Masters. History of Yesterday.

Smith, Andrew Kingsford. (8 July 2021). Disguise in Dance: the Secret History of Capoeira. The Culture Trip.

Lunow, Clara. (15 September 2015). Capoeira – From (ditapiskan) to a National Symbol. Medium.


Netflix Kena Saman Awang Hitamkan Cleopatra

Korang tau tak Netflix kena maki dengan orang Mesir? “Ikhriq baitak!!” Sampaikan sorang lawyer Mesir, Mahmoud al-Semary failkan saman atas tuduhan cuba menghapuskan identiti Mesir. Apa dosa besar Netflix? Puncanya sebab jadikan watak Queen Cleopatra hitam.

Jada Pinkett Smith yang jadi executive producer untuk series tu taknak mengalah: “Halahh halahh halahh. Bukan selalu kita dapat tengok citer pasal ratu yang hitam. Benda ni penting tau untuk I. Penting jugak untuk anak pempuan I dan I punya komuniti. Lagipun banyak tau cerita-cerita macam ni!”

Umpama mencurah minyak petrol ke api yang marak, pakar sejarah ikut menyingsing lengan.

Bukan sahaja buta jantina, Netflix juga dah buta sejarah! Semua orang tau yang Cleopatra berdarah Yunani dari Macedonia! Dah tu, mestilah kulitnya putih mulus, bukan hitam legam!

Kalau tak percaya, cuba tanya Pak Maon yang rajin baca buku sejarah kat rumah.

Cleopatra VII memerintah bumi Mesir yang telah ditawan oleh Alexander the Great sebelumnya. Kerajaan Yunani terus bertapak di lembah sungai Nil itu di bawah pemerintahan Ptolemaic dari 51 sampai 30 Sebelum Masihi.

Ingatkan dah habis isu ni. Tapi dengar citer, lepas ni pelakon Gol Gadot yang berdarah Yahudi pun nak jugak berlakon jadi Cleopatra. Alasannya, dah takde pelakon orang Yunani!

Ada juga pakar yang ambil jalan selamat dan cakap: “Sejujurnya kita tak tau pun apa warna kulit sebenar Cleopatra kecuali kalau kita jumpa mumia dia. Barulah kita boleh buat DNA test. Kalau tak, kita tak taulah.” Pendapat dari professor of archaeology and classical studies, Kathryn Bard ini agak neutral.

Memang la bapak dia orang Yunani. Tapi mak dia bangsa? Ini kita tak tau. Kalau korang pulak, apa pendapat korang?


Apa Yang Jadi Pada Tubuh-Tubuh Yang Gugur Di Medan Tempur?

M*yat askar yang gugur semasa bertemp*r sekitar era Per*ng Dunia Kedua kebiasaannya dikebumikan terus di tempat mereka terk*rban secepat dan sesegera mungkin.

Pasukan kompeni pengumpul dan penggali kubur menguruskan pengebumian m*yat yang telah ditanda selepas pertemp*ran, adakalanya senapang milik askar yang m*ti dengan bayonet terpasang, dipacakkan di kubur bersama dengan pengenalan diri si m*ti, untuk menanda dan mengenal pasti m*yat itu.

Mengebumikan m*yat askar lebih penting daripada per*ng itu sendiri kerana timbunan m*yat yang membusuk akan menyebabkan bencana wabak dan merisikokan kedua-dua belah pihak.

Atas sebab ini pihak lawan kadang-kalanya mengadakan gencatan senjata hanya untuk mengumpul dan mengebumikan m*yat askar yang telah m*ti.

Walaupun dalam pertemp*ran yang paling sengit, seperti Pertemp*ran Stalingrad, waktu rehat yang pendek adalah perkara biasa yang dilakukan demi tujuan ini kerana pertemp*ran ini mengakibatkan terlalu banyak jumlah k*rban.

Pihak Jerman dan Soviet akan bersama-sama turun padang untuk mengumpul dan menguburkan m*yat anggota masing-masing dalam keadaan tergesa-gesa.

Kubur seorang askar biasanya ditanda dengan simbol salib secara ringkas atau tanda yang lain seperti dipacak dengan batang kayu yang dililit dengan ‘dogtag’ milik askar yang gugur tersebut (jika ada) atau dengan meletakkan topi keledarnya di letakkan di bahagian atas, namun ia menyukarkan proses menentukan identiti si m*ti.

Setelah pertemp*ran selesai, satu perkuburan besar biasanya digali untuk mengebumikan mereka yang gugur, atau jika tiada halangan, m*yat mereka akan dibawa pulang (tentera Amerika selalu membawa pulang pejuang mereka yang gugur).

Terdapat banyak perkuburan per*ng yang besar di mana-mana kawasan di Eropah, baik di Timur dan Barat. Kebanyakannya merupakan perkuburan anggota tentera yang m*ut semasa Per*ng Dunia Kedua.

Mereka ini boleh dianggap bertuah kerana masih mempunyai tempat untuk bersemadi walaupun ada yang identitinya gagal dikenalpasti berikutan keadaan m*yat yang tidak semp*rna atau tiada sebarang dokumen pengenalan diri.

Kerana terdapat banyak jumlah askar yang hilang semasa per*ng di mana mereka ini gagal dikesan sehingga hari ini.

Tetapi askar yang selamat dikebumikan juga tidak sentiasa bernasib baik, kerana terdapat banyak kubur yang hilang, samada gagal mengesan lokasinya kerana pihak yang mengebumikan mereka juga telah terk*rban, atau penanda perkuburan dibuang dan m*yat-m*yat itu ditinggalkan di mana mereka berada hinggalah dilupakan selama-lamanya.

M*TI DENGAN PENUH PENGHINAAN

Di medan per*ng yang luas, hingga kini pun masih banyak berita penemuan rangka askar yang terkubur tanpa nisan, bahkan ia juga ditemui di sekitar bandar-bandar besar seperti Budapest.

Dalam beberapa kes, ada sesetengah pihak yang berper*ng langsung tidak memberikan penghormatan kepada pihak musuh yang terk*rban. Sebagai contoh di Budapest, ketika pasukan Jerman dan Hungary yang terakhir berusaha keluar dari Buda Castle yang dikepung, puluhan ribu dari kalangan mereka dibiarkan m*ti hingga m*yat mereka berselerakan di jalanan.

Pihak Soviet berkeras tidak mahu menguburkan mereka semua, jadi mereka membawa beberapa kereta kebal dan cuba menghancurkan m*yat-m*yat itu hingga lumat kemudian menggunakan semburan air untuk membuang cebisan m*yat ke dalam saluran pembentung.

Kaedah ini tidak berjalan lancar, jadi mereka memerintahkan orang awam untuk mengumpulkan semua m*yat-m*yat didalam trak. Mereka menuju ke sungai Danube, di jambatan Margit yang telah musnah diletupkan, di mana salah satu bahagian jambatan masih kekal berdiri di atas sungai, lalu mereka membuang semua m*yat-m*yat itu ke dalam air. Puluhan ribu jenazah anggota tentera dan orang awam “terkubur” dengan cara tragis ini.

Sebilangan besar sisa-sisa m*yat ini terperangkap di celah-celah runtuhan jambatan yang diletupkan. Ketika m*yat-m*yat ini cuba dinaikkan kembali setahun kemudian, rangka dan tulang berjatuhan dari sisa batang-batang besi runtuhan jambatan.

Bagi menjelaskan semua itu, pihak Komunis mendakwa bahawa semua itu merupakan rangka-rangka kaum Yahudi yang dibantai dengan cara ditembak oleh penembak Nazi sebelum mereka dibuang ke dalam Sungai Danube. Walaupun pembersihan kaum seperti itu sememangnya ada berlaku, namun hanya beberapa ratus orang sahaja yang m*ti dengan kaedah seperti ini.

TEATER PASIFIK

Berikut adalah beberapa maklumat tentang pengurusan m*yat tentera yang gugur di teater Pasifik.

Dalam konflik antara China dan Jepun, pertemp*ran melibatkan dua seteru ini selalu melibatkan jumlah kekuatan ribuan tentera di setiap pihak, bahkan pernah mencapai hingga 500 ribu askar gabungan.

Angka k*rban adalah amat tinggi terutamanya di pihak China dan pada awal per*ng, China diasak hingga berundur ketika pertemp*ran untuk melambat-lambatkan kemaraan tentera imperial Jepun.

Setelah Jepun menduduki suatu wilayah tersebut, mereka akan memerintahkan penduduk atau mangsa yang terselamat untuk mengumpulkan m*yat dan dikebumikan didalam satu kubur yang besar.

Selalunya identiti tidak dapat disahkan kerana beberapa tubuh m*yat telah hancur dengan teruk dan pada waktu anggota tentera China tidak mempunyai sebarang dogtag melainkan pengenalan diri yang hanya didapati pada seragam mereka.

Apabila tempoh akhir per*ng melemahkan Jepun, setelah tentera China menduduki kembali wilayah tersebut, banyak perkuburan yang besar ditemui dan sebagai tanda penghormatan, sebuah pemakaman atau tugu peringatan dibina untuk mengingati para pejuang yang gugur namun tidak dikenali identiti mereka ini.

Oleh kerana jumlah k*rban pihak tentera imperial Jepun agak rendah pada awal permulaan per*ng, mereka dapat membawa pulang sebahagian besar m*yat askar mereka dan melaksanakan ritual tradisi mereka iaitu membakar m*yat dan mengirim abu m*yat kembali ke pangkuan keluarga mereka dengan bayaran pencen.

Menjelang berakhirnya peper*ngan dan situasi mulai tidak memihak kepda mereka, dipercayai begitu banyak m*yat yang tidak dapat dituntut kerana sifat tipikal tentera Jepun biasanya akan bertemp*r hingga satu pasukan mereka tinggal seorang saja anggoya terakhir dan tidak akan ada satu pun yang selamat, maka m*yat-m*yat mereka ini akan dikebumikan oleh pihak China.

Bagi mereka yang berkesempatan untuk berundur, dikatakan bahawa komander yang memerintah akan mengarahkan bahagian badan tertentu dari m*yat supaya dipotong, biasanya cebisan badan bersama dengan dogtag akan dibakar selepas itu. Sekiranya ada peluang cerah, sisa bahagian tubuh dari m*yat ini akan dibawa kembali ke Jepun.

Terdapat satu makam di provinsi Yunnan yang menempatkan sebuah perkuburan dan tugu peringatan di mana bersemadinya seorang komandan Jepun bersama dengan 4 orang anggota tenteranya.

COMMONWEALTH W4R GRAVES COMMISION

Di pihak Sekutu, bagi m*yat askar-askar Inggeris yang tidak dapat dibawa pulang, kebiasaannya m*yat akan dikebumikan sementara atas alasan kebersihan tetapi disertakan dengan pelbagai jenis pengenalan diri untuk memudahkan kerja sekiranya rangka mereka berpeluang untuk ditempatkan semula di lokasi yang baru pada kemudian hari.

Terutamanya setelah per*ng yang mengakibatkan ramai askar m*ti di dalam kubu parit semasa Per*ng Dunia Pertama yang tidak mungkin m*yat mereka boleh dituntut oleh pemerintah manakala rekod diri mereka juga mungkin telah hilang atau tidak lengkap.

Walaupun setelah berakhirnya Per*ng Dunia Pertama, bilangan m*yat yang terlalu besar adalah tidak praktikal untuk dibawa pulang ke tanahair masing-masing, jadi perkuburan per*ng dibina untuk menghormati mereka yang gugur ini.

Jadi perkuburan untuk pihak British dan Komanwel umumnya berada di mana-mana teater per*ng, dan bukannya dibawa kembali ke rumah mereka. Format tertentu disediakan untuk semua, tanpa mengira pangkat, begitulah juga dengan susunan dan barisan kubur mereka.

Perkuburan ini masih dijaga rapi pada hari ini oleh Commonwealth W4r Graves Commission dan ahli keluarga masih mengunjungi saudara mara mereka yang gugur sebagai pejuang. Demikian pula perkuburan pihak Jerman dikelola oleh German W4r Graves Commission.

Kaedah yang sama dikekalkan sepanjang berlangsungnya Per*ng Dunia Kedua dan terdapat makam pahlawan milik tentera Amerika Syarikat di Eropah, antaranya seperti Pemakaman Amerika di Cambridge dan Normandy.

Sebahagian besar anggota bersenjata dari mana-mana pihak tetap memperlakukan jenazah musuh mereka dengan penuh hormat, kebanyakan dari mereka terdiri dari latar belakang orang biasa yang kebetulan berada di sisi yang saling bertentangan kerana dikerah, tetapi setia menggadaikan nyawa mereka untuk negara masing-masing.

Ketika Baron von Richtofen, Red Baron, dan anak lelaki bekas Presiden Theodore Roosevelt, Quentin, masing-masing ditembak m*ti dan dibun*h ketika beraksi dalam Per*ng Dunia Pertama, kedua-dua pihak British dan Jerman mengebumikan jenazah tentera musuh masing-masing dengan penuh penghormatan.

Tidak lama kemudian, beberapa peristiwa per*ng yang moden mula menjadikan harapan untuk askar yang sekiranya gugur dan mahu jenazah mereka diterbangkan pulang ke kampung halaman menjadi tidak lagi mustahil.

HILANG DALAM PERTEMP*RAN

Mengapa ada m*yat yang tidak dapat diambil, kerana memang tidak boleh diambil. Ser*ngan artileri besar atau pengeboman udara akan menghancurkan tubuh seorang manusia, hingga ada yang tidak meninggalkan sebarang kesan pun untuk dikuburkan. Ini adalah masalah serius dalam Per*ng Dunia Pertama.

Kadang-kala artileri akan melenyapkan terus keseluruhan kubu parit, membun*h semua orang di dalamnya, dan sering menguburkan mereka terus di dalam kubu tersebut.

Salah satu sebab mengapa terdapat begitu banyak kes askar yang hilang semasa pertemp*ran atau “Missing In Action” (MIA) di kalangan tentera Amerika Syarikat semasa Per*ng Dunia Kedua adalah kerana sifat fizikal m*yat setelah kem*tian mereka.

Setelah pertemp*ran selesai dan pemerintah pasukan tentera berusaha untuk merekodkan semua situasi setiap askar, pelaut, juruterbang dan tentera lautnya, jika tidak ada m*yat dikesan maka individu tersebut direkodkan sebagai MIA. Setelah beberapa jangka waktu tertentu, status mereka diubah menjadi MIA yang dianggap m*ti.

PERJANJIAN KONVENSYEN GENEVA

Konvensyen Geneva I & II

Konvensyen Geneva IV

RUJUKAN:


Muawiyah Bin Abu Sufian: Sahabat Yang Difitnah

Setelah Khalifah Ali mengikat janji perdamaian dengan Muawiyah bin Abu Sufian, beliau bersama pasukan tenteranya pulang ke Kufah. Tetapi tatkala pasukan Khalifah Ali memasuki sempadan Kufah, maka seramai 12,000 tenteranya dari kalangan kaum Qurra menyatakan keluar dari barisan pengikut setianya. Mereka menyatakan diri sebagai kelompok yang hanya mengikut hukum Allah swt dan bukan hukum manusia. Buat ketiga kalinya, Khalifah Ali terpaksa menghadapi tentangan baharu dari bekas pengikut setianya yang dikemudian hari digelar sebagai kelompok al-Khawarij.

• Khalifah Ali menggerakkan pasukan tenteranya menuju ke Nahrawan setelah mendapat khabar berita yang kelompok Khawarij telah menciptakan suasana huru-hara dan membunuh salah seorang sahabat iaitu Abdullah bin Khabab bin al-Arrat.

Ini kerana Abdullah bin Khabab tidak menyatakan sokongan kepada perjuangan mereka menentang kekhalifahan Ali bin Abu Thalib.

• Sebelum Khalifah Ali menggerakan pasukannya, beliau telah menghantar surat perintah kepada kelompok ini untuk menyerahkan pembunuh yang bertanggungjawab dalam jenayah ini.

Malahan kelompok ini menghiraukan perintah Khalifah Ali dengan menyatakan penolakan yang lantang:

“Kami semua pembunuhnya!”.

Setelah berkali-kali surat perintah dan surat memujuk mereka supaya menyerahkan para pembunuh ini ditolak, maka Khalifah Ali terpaksa mengambil kata putus setelah berbincang bersama para komandonya. Iaitu bertempur.

Pertempuran Nahrawan

• Pertempuran Nahrawan yang terjadi dalam bulan Safar tahun ke-38 H, menjadi pertempuran ketiga Khalifah Ali sesama saudara dan merupakan juga pertempurannya yang pertama mengalahkan pasukan al-Khawarij.

Dalam pertempuran ini, pasukan Khawarij dipimpin langsung oleh Abdullah bin Wahab al-Rasibi menentang pasukan besar Kufah pimpinan Khalifah Ali.

• Tetapi daripada 12,000 orang daripada kelompok Khawarij hanya seramai 1,800 sahaja yang bertempur di Nahrawan.

Ini kerana, kebanyakan ahli anggota dalam kelompok ini melarikan diri ke Kufah, Daskharah, Bandanaijan dan Shahrazur setelah mereka mendengar kedatangan pasukan besar Khalifah Ali yang datang untuk menghapuskan kelompok mereka.

• Pertempuran Nahrawan dimenangi oleh pihak Khalifah Ali dengan terbunuhnya beberapa pemimpin al-Khawarij seperti:

1. Abdullah bin Wahab al-Rasibi.
2. Hurqus bin Zuhayr.
3. Syarih bin Awfa.

• Seramai 400 orang dari kelompok Khawarij menjadi tawanan pasukan Khalifah Ali.
Setelah berita kekalahan pasukan al-Khawarij dalam pertempuran ini, maka saki-baki dari kelompok ini melakukan pemberontakan di beberapa tempat pelarian mereka seperti yang telah dinyatakan di atas.

• Tetapi dengan kecekapannya, Khalifah Ali dapat memadamkan kesemua pemberontakan ini dengan jayanya.

Tatkala Khalifah Ali sedang sibuk menguruskan pemberontakan yang dilancarkan oleh kelompok ini, Muawiyah bin Abu Sufian mengambil peluang ini untuk memperluaskan wilayah pengaruhnya dengan mengambil alih beberapa kawasan penting dari kekuasaan khalifah.

• Muawiyah berjaya mengambil alih pusat pemerintahan di Mesir, Hijaz dan Yaman dan operasinya ini tidak mendapat tentangan dari Khalifah Ali.

1. Operasi tahun 38 H-39 H:
Muawiyah mengambil alih kekuasaan di Mesir setelah beliau menghantar Amru al-As memerangi gabenor baru Mesir iaitu Abdullah bin Abu Bakar as-Siddiq. Abdullah bin Abu Bakar dikalahkan oleh pasukan Amru dan dibunuh oleh Muawiyah bin Hudayj.

2. Operasi tahun 30 H:

Hijaz Dan Yaman Jatuh Ke Tangan Muawiyah Bin Abu Sufian

Ini menyebabkan pengaruh dan kekuasaan Khalifah Ali makin melemah.

• Kelompok al-Khawarij yang masih berdendam dengan Khalifah Ali serta para sahabat yang lain seperti Muawiyah dan Amru telah merancang suatu pakatan untuk membunuh ketiga orang sahabat besar ini kerana mereka mempunyai pengaruh yang luas, juga disyaki pengaruh mereka dapat mencetuskan lagi perbalahan sesama umat Islam.

• Sebab al-Khawarij ingin membunuh mereka:

1. Dendam terhadap Khalifah Ali yang mengalahkan kelompok mereka di dalam pertempuran Nahrawan.

2. Muawiyah bin Abu Sufian yang menyebabkan perang saudara terjadi iaitu pertempuran Siffin.

3. Amru al-As yang mengambil alih Mesir dengan mengalahkan pasukan Abdullah bin Abu Bakar.

• Rencana ini dilaksanakan oleh tiga orang sukarelawan dari kelompok al-Khawarij dengan membawa misi masing-masing, iaitu:

1. Ibnu Muljam ditugaskan untuk membunuh Khalifah Ali.

2. Barak bin Abdullah diperintah untuk membunuh Muawiyah bin Abu Sufian di Syam.

3. Amru bin Bakar dihantar ke Mesir untuk membunuh Amru al-As.

Pakatan ini dilaksanakan serentak pada pagi 17 Ramadhan 40 H.

• Ibnu Muljam berjaya membawa misi ini dengan membunuh Khalifah Ali, tetapi Abdullah dan Amru gagal melaksanakannya.
Khalifah Ali r.a akhirnya wafat dibunuh pada waktu subuh 17 Ramadhan 40 H setelah 5 tahun memerintah negara dalam keadaan suasana yang huru-hara akibat fitnah dan perang saudara.

Khalifah Hassan Bin Ali

• Setelah dimakamkan jasad Khalifah Ali di Dar al-Imamah, maka umat Islam di Kufah terus membai’ah Hassan sebagai khalifah kelima Khulafa ar-Rasyidin dalam bulan Ramadhan 40 H.

• Orang pertama yang membai’ahnya ialah Qays bin Saad bin Ubadah dan kemudiannya perlantikan ini diikuti oleh semua penduduk kota Kufah serta penduduk di kawasan sekitarnya.
Kekhalifahan Hassan adalah sah mengikut syarak.

• Muawiyah menyiapkan angkatan tentera dari Syam untuk menawan wilayah Iraq dari tangan Khalifah Hassan setelah mengetahui kewafatan Khalifah Ali.
Dalam pasukan ini, Muawiyah disertai oleh Abdul Rahman bin Khalid al-Walid dan Amru al-As.

• Khalifah Hassan menyiapkan angkatan pasukan perang setelah didesak oleh penduduk Kufah untuk turun bertempur melindungi wilayah Iraq.

Pasukan Kufah diketuai oleh komando Qays bin Saad dan didampingi oleh beberapa panglima yang berpengalaman seperti Hatim bin Adi al-Tai, Hussein bin Ali serta Abdullah bin Jaafar.

• Pasukan Khalifah Hassan mendirikan khemah di sebuah kawasan berhampiran al-Madain, bekas istana dan ibukota empayar Parsi.

Pasukan Iraq dan Kufah berpecah-belah setelah sampai satu khabar berita tentang kematian komando tertinggi mereka, Qays bin Saad.

Suasana menjadi kacau-bilau dan Khalifah Hassan telah tercedera diserang oleh salah seorang tentera Iraq serta harta-benda di khemahnya dirampas oleh tentera-tentera Iraq.

• Khalifah Hassan dibawa ke Istana Putih al-Madain, bekas istana Kisra Parsi dan beliau dirawat di sini.
Khalifah Hassan yang masih berbekas luka kecewanya di dalam hati terus berutus surat dengan Muawiyah menyeru ke arah satu tujuan sahaja.
Berdamai.

Tahun Perdamaian: Kelahiran Empayar Bani Umayyah

• Khalifah Hassan bertemu dengan Muawiyah bin Abu Sufian dan meletak jawatannya sebagai khalifah setelah 6 bulan mengendalikan pentadbiran di Kufah serta gejolak pemberontakan oleh kelompok Khawarij.

Khalifah Hassan menyatakan suatu perjanjian diantara Muawiyah sebelum beliau melantiknya sebagai khalifah baharu, iaitu:

1. Wajib berpegang kepada Quran, sunnah dan sirah Khulafa ar-Rasyidin.

2. Tidak menjatuhkan hukuman kepada mana-mana tentera yang terlibat dalam pertempuran-pertempuran sebelum ini. Kedua belah pihak diberi pengampunan maaf secara mutlak.

3. al-Hassan akan dilantik sebagai khalifah setelah kewafatan Muawiyah.

• Khalifah Hassan sendiri yang turun padang membai’ah Muawiyah sebagai Amirul Mukminin yang baharu.
Perlantikan Muawiyah sebagai khalifah diiktiraf oleh beberapa sahabat seperti:

1. Usamah bin Zaid.

2. Abdullah bin Umar.

3. Maslamah bin Mukhallad.

4. Abu Umamah.

5. Anas bin Malik.

6. Zaid bin Tsabit.

7. Rafi bin Hudayj.

• Tahun pengunduran Hassan bin Ali sebagai Amirul Mukminin dan perlantikan Muawiyah sebagai khalifah baharu dikenali dalam sejarah Islam sebagai ‘Am al-Jamaah’ (Tahun Perdamaian).

Pada tahun ini, umat Islam kembali bersatu-padu dan sekaligus memberikan tamparan pedas ke atas kelompok Khawarij dan al-Sabaiyyun.

• Setelah Hassan meletak jawatannya, maka beliau beserta ahli keluarganya berpindah keluar dari kota Kufah dan menetap di kota Madinah.

• Kota Kufah dimasukkan di bawah kekuasaan Muawiyah dan beliau melantik al-Mughirah bin Syu’bah sebagai gabenor Kufah yang baharu.

Faktor-faktor Perdamaian Muawiyah Dan Khalifah Hassan

1. Mencari redha Allah swt dan menjaga keselamatan umat Islam pada masa itu.

2. Rasulullah saw pernah mengatakan yang Hassan r.a akan menyatukan antara 2 pasukan tentera Islam yang bertelagah.

3. Mengelak pertumpahan darah sesama umat Islam.

4. Memelihara perpaduan umat Islam.

5. Karakter Muawiyah yang hebat.

6. Al- Hassan tidak menyerahkan jawatan khalifah kepada Muawiyah tanpa sebab, melainkan Hassan sendiri telah melihat bakat kepimpinan Muawiyah.

7. Keadaan politik Kufah dan Iraq yang tidak stabil.

8. Kekuatan pasukan Muawiyah.

Kesimpulan

Seluruh ahlul sunnah percaya bahawa Ali dan Muawiyah serta orang-orang yang bersama mereka yang dari kalangan para sahabat merupakan pihak-pihak yang benar. Mereka semua berjuang ikhlas mencari kebenaran. Perselisihan di antara mereka hanyalah ijtihad di kalangan mereka. Masing-masing dari kedua belah pihak mendapat pahala, kecuali kelompok munafik al-Sabaiyyun dan para pembunuh Khalifah Uthman dan Khalifah Ali yang telah menyebabkan fitnah dan kekacauan yang berlaku di antara para sahabat serta umat Islam.

Sumber rujukan:

1) Mari Kenali Muawiyah bin Abu Sufyan, Sahrul Azmi Sidek, Mazni Irfan Publication, 2011.

2) Tamadun Islam- Edisi Kedua, Mahayudin Hj.Yahya, Penerbit Fajar Bakti, 2001.


Asal-usul Lagu Happy Birthday

Lagu Happy Birthday yang kita selalu nyanyi sampai sekarang ini, adalah satu lagu yang evergreen dan telah diterjemahkan ke dalam lebih daripada 20 bahasa. Menurut Guinness World Records, lagu ini merupakan lagu yang paling popular dalam bahasa Inggeris.

Lagu ini sebenarnya dicipta oleh Mildred J Hill, seorang guru yang lahir di Louisville KY pada 27 Jun 1859. Mildred cipta lagu ini awalnya dengan tajuk “Good Morning to All” pada tahun 1893 yang mana lagu ini harus dinyanyikan oleh murid-muridnya setiap pagi sebelum memulakan aktiviti pembelajaran. Lagu ini juga dimuatkan ke dalam buku Song Stories untuk kanak-kanak tadika.

Selepas itu, bila salah seorang daripada muridnya tiba hari lahir, Patty Smith Hill yakni adik kepada Mildred usulkan idea untuk menukar lirik lagi tadi tetapi dengan melodi yang sama kepada Happy Birthday to You. Lantas, barulah lagu ini menjadi popular.

Bila populariti lagu ini sudah berkembang, Mildred dan adiknya Patty pernah menuntut penggunaan lagu ini yang tidak berlesen, bahkan terhadap komposer dan penulis drama Irving Berlin dan Moss Hart, yang pernah menggunakan lagu itu di dalam muzikal Broadway, The Band Wagon.

Tapi, mereka tiada hak cipta terhadap lagu Happy Birthday to You, namun Good Morning to All (versi asal) saja yang ada. Memang tidak boleh buat apa-apa ketika itu.

Lama selepas itu, pada tahun 1988, Warner Music menjadi pemilik kepada lagu tersebut dan dikhabarkan mendapat royalti tahunan sebanyak 2 juta USD. Atas dasar penghormatan terhadap pemilik asal lagu ini, melalui Hill Foundation mereka menyumbangkan wang kepada anak saudara mereka, Archibald, kerana Patty telah meninggal dunia pada tahun 1946.

RUJUKAN:

The Happy Birthday Song was written today in 1859, and it was actually copyrighted. https://www.indiatoday.in/education-today/gk-current-affairs/story/happy-birthday-song-origin-facts-985001-2017-06-27

The Contentious History Of The “Happy Birthday” Song. https://allthatsinteresting.com/happy-birthday-song-legal-history

The story behind the song, “Happy Birthday to You”.https://galaxymusicnotes.com/pages/about-happy-birthday-to-you

Artikel dikirimkankan oleh Sadiq Salihoddin untuk The Patriots.


8 Komando British Diselamatkan Oleh Putera Perak

Pasukan 3 RAMD telah digantikan oleh pasukan 2 RAMD di bawah pimpinan Lt. Kol. Mustafa Abdullah pada 15 Mei 1964 di Pulau Sebatik. Pasukan Komando British pula akan meronda kawasan paya bakau dan menetapkan Pos Pemerhatian ( OP) di Nanukan, Kalimantan dengan menggunakan bot penyerang.

Ketika di OP (Observation Post), enjin bot pasukan komando itu telah rosak dan telah menarik bot itu mendekati Nanukan bersama dengan arus yg semakin surut. Pasukan tersebut segera menghantar isyarat kecemasan ke Tawau. Sebuah bot TLDM yang berada di kawasan itu telah menyambut panggilan mereka. Sementara itu, pasukan 2 RAMD telah diberitahu tentang perkara ini, dan 2 buah bot penyerang daripada platun Hadapan Penyerang telah dihantar untuk usaha menyelamat. Ketuanya, Lt.M. Raja Kobat melompat ke dalam bot kedua dan kedua-dua bot itu menghala ke arah perairan Indonesia. Bot pertama yang membawa Kpl. Jantan dan Ahmad A. Mutalib telah menyelamatkan kesemua 8 anggota Komando British itu apabila enjin mereka juga turut rosak.

Sementara itu, sebuah bot penyerang Indonesia cuba untuk memintas mereka, dan menembak peluru tracer ke arah mereka yang tidak mampu berbuat apa-apa. Lt. M. Raja Kobat tanpa teragak-agak telah membawa botnya ke celah bot anggotanya dan bot Indonesia tersebut dan menembak balas menggunakan senjata SLR. Pertembungan itu berlangsung beberapa minit sehinggalah bot TLDM sampai dan segera menunda kedua-dua bot penyerang tersebut ke perairan Malaysia dan kesemua anggota komando itu dihantar ke Kem Tawau.

Ketika itu barulah mereka tersedar yang salah satu peluru tracer yang dilepaskan oleh pihak Indonesia itu telah mencederakan pinggang bahagian kanan Lt. M. Raja Kobat dan darah sedang meleleh keluar daripada luka tersebut. Beliau telah dirawat di Markas taktikal di Teluk Wallace. Tiada sebarang laporan kecederaan telah dihantar ke pihak Briged kerana arahan ketika itu adalah supaya pasukan Malaysia tidak sesekali melintas ke sempadan Indonesia. Kapt. ( B) Raja Kobat masih membawa parut sepanjang 3 inci itu sehingga ke hari ini – peringatan tentang bagaimana beliau hampir kehilangan nyawa di perairan musuh.

Peristiwa yang berlaku semasa insiden Konfrantasi ini telah menyaksikan 5698 Kpl. Jantan B. Salleh dan Kpl. Ahmad Abd. Mutalib dianugerahkan Kepujian Perutusan keberanian (KPK)..=WRA=


Ucapan Menghasut Membenci Raja-Raja Melayu Di Forum Pro Statut Rom?

Kebiadapan Syed Husin Ali di Forum Malaysia & Statut Rome yang berlangsung di Auditorium Tun Suffian, Universiti Malaya akan dibiar oleh kerajaan?

Forum ini turut disertai oleh Peguam Negara, Tommy Thomas. Apakah peguam negara akan biarkan sahaja kata-kata yang menghasut ini?

Antara yang keluar dari mulut Syed Husin:

1) “Dalam dunia ini tak sampai saya rasa ada 30 Raja, sepertiga daripadanya adalah di Malaysia (kedengaran suara hadirin ketawa), mereka accede dan ratify, cuma di Malaysia ini Raja-Raja takut untuk ratify.”

2) “Tapi kedudukan mereka, mereka rasa terancam, kerana banyak sangat Raja di sini, banyak sangat belanja yang ditanggung oleh rakyat (kedengaran bunyi hadirin bertepuk), maka ada golongan rakyat yang sudah mula merasakan tak perlu lagi Raja, ada golongan rakyat, dan perasaan ini makin bertambah di kalangan muda.”

3) “Ada pula yang merasakan mengapa sembilan Raja, kalau hendakkan simbol, mengapa sembilan, mengapa tak satu saja?”

4) ” …juga akan menimbulkan soal macam mana nak ketepikan Raja-Raja yang sudah sekarang ini makin kuat.”

5) “Sebenarnya kebanyakan Raja yang ada sekarang ini adalah keturunan daripada orang yang diletakkan sebagai Raja atau pembesar yang diletakkan sebagai Raja oleh British. Dari Johor ke Perlis semua dilantik oleh British.”

6) “Masa Jepun dulu, Jepun turunkan Raja-Raja yang keturunan bukan Raja tu dan meletakkan mereka yang dianggap sebagai keturunan Raja sebenarnya. Bila British balik, dia letak keturunan yang mereka angkat lebih awal.”

7) “Satu lagi ialah Raja tu, sekarang ini terutama sekali, makin meluas menentang dan menceroboh perlembagaan.”

8) “Makin bertambah mereka (Raja) campur dalam politik. Apa sebabnya? Kerana golongan yang seperti AG sebutkan tadi, iaitu golongan pemimpin-pemimpin yang dulunya menyokong Statut Rom sekarang ini menentangnya, kerana bagi mereka sekarang ini mereka patut dapat golongan Raja dan golongan rakyat menyokong mereka atas dasar perkauman dan sebagainya.”

9) “…dari segi ekonomi pula akan bertambah parah, dan ini kita lihat berlaku di kalangan rakyat di mana Raja dianggap sebagai antara perompak kekayaan negara (kedengaran suara hadirin bersorak).”

Terima kasih buat Dr Kamarul Yusoff yang menyediakan transkripsi penuh ucapan si derhaka ini.

Video penuh boleh di layari di: https://bit.ly/2IJDr1r


Penjelajah Yang Besar Kepala Buat Koloni Sendiri Tanpa Restu Raja

Pada kurun ke-19, Afrika umpama segerombolan kerbau. Bertanduk dan kental, tapi berbadan gempal. Dapat pula rata-rata saling berlaga kerana mahu peraga kuasa. Maka apa lagi, kuasa kolonial yang sekian lama bertapak di kawasan pantai pun mendubuk ke dalamlah jawabnya. Sampai habis digonggong kanan-kiri.

Ini yang terjadi selepas Konferens Berlin 1884-1885 diadakan. Di mana, ia secara rasmi memecahperintahkan Afrika kepada 13 buah negara Eropah tidak termasuk Amerika Syarikat – sekali gus memicu era ‘Perebutan Afrika’ (1881-1914).

Ikutkan, istilah ‘merebut’ ini terlalu lembut. Sebab masa itu, pelbagai ‘dosa’ dilakukan oleh mereka. Antaranya pembantaian hampir 100,000 suku asli di Namibia di tangan Jerman. Itu baru Jerman. Belum negara kolonial lain lagi.

Dah nyawa orang dibantai, segala sumber Afrika pun habis dilunyai. Tidak pasti seberapa besar jumlah yang diangkut keluar. Tapi kalau buat perbandingan sejarah, boleh ramal yang ia cukup besar. Sebab di India misalnya, British Raj cekau sampai $45 trillion dalam tempoh 100 tahun. Sepanyol pula pernah rembat sehingga 181 tan emas dan perak (bernilai $11 billion) dari Amerika sepanjang 1500-1650.

Memang kalau tengok tempoh, ‘Perebutan Afrika’ berlangsung kurang 40 tahun. Tapi jangan dilihat sekejapnya. Lihat pada kesannya. Sampai sekarang pun, benua itu masih bergelut. Hinggakan dalam 27 buah negara yang disenarai berpendapatan rendah, ada 23 daripadanya terletak di Afrika. Cukup itu petanda betapa barai Afrika dikerjakan.

Geografi Adalah Takdir

Dalam ramai-ramai yang mengerjakan, sebetulnya ada satu kuasa besar Eropah yang ketinggalan. Bayangkan; Itali dan Belgium yang ‘kecil anak’ itu pun boleh ikut merebut Afrika, boleh Empayar Russia yang besar gedabak tak sentuh walau sekelumit pun. Dia punya menghairankan itu dah macam ada berlaku isu gempar di Malaysia, tapi Sharnaz Ahmad tak komen sepatah-dua pun. Apa cerita?

Semua berbalik pada geopolitik. Bak kata Ayman Rashdan Wong dalam Dunia Tanpa Tembok III, “Geografi adalah takdir.” Dengan lokasi yang terlalu jauh, pergerakan Empayar Russia ke benua Afrika memang sukar. Justeru, situasi Russia dalam hal ini sama saja macam “Kenapa Uthmaniyah tidak menjelajah ke Amerika?”  Ia kerana geografi dan keadaan politik yang tidak memihak.

Ikutkan, ada tiga laluan laut untuk Russia sampai ke Afrika. Pertama, melalui Laut Hitam dan melintasi Selat Bosforus – sebelum masuk ke Laut Marmara dan seterusnya ke Laut Mediterranean. Cuma itulah, laluan ini memerlukan Russia menghadapi Uthmaniyah. Sedangkan masa itu, Russia baru sahaja kalah dengan Uthmaniyah dalam Perang Krimea (1853-1856).

Jadi, memang ralat kalau Russia guna laluan ini. Mana tidak, fans MU kalah game pun mesti lari masuk gua. Inikan lagi kalah perang. Dan kalau Uthmaniyah jenis selamba sekali pun, Russia tetap perlu harungi Terusan Suez yang dijaga oleh British (sekutu Uthmaniyah dalam perang tersebut). Jadi mahu tidak mahu, laluan ini perlu diketepikan walau ia paling singkat.

Laluan kedua pula adalah Laut Atlantik. Yakni dari St. Petersburgh, masuk ke Laut Baltik, kemudian ke Laut Utara dan harungi Laut Atlantik untuk sampai ke Afrika Barat. Namun, laluan ini amat terdedah kepada serangan. Baik dari British mahupun seteru Eropah lain.

Maka, tinggal lah laluan ketiga. Iaitu, dari Vladivostok (sempadan paling timur), turun ke Laut China Selatan, berpusing ke Selat Melaka, kemudian masuk ke Laut Hindi. Ikutkan, laluan ini memang paling kurang risiko serangan. Tapi jadi satu kerja gila pula nak kena tempuh jarak yang berkali ganda.

Kalau Tsar Tak Endah, Kita Jelajah Saja Sendiri

Ringkas kata, merebut Afrika sangat tidak menguntungkan Russia. Sebab itu Tsar Alexander III (1881-1894) buat tak endah saja fasal ‘Perebutan Afrika’. Supaya tidak berlaku situasi “yang dikejar tak dapat, yang dikendong berciciran.” Macam yang berlaku pada Alaska tahun 1867, di mana Russia terpaksa menjualnya kepada US pada harga $7.2 juta.

Namun, bukan semua bersetuju dengan dasar tak endah begitu. Terutama kalangan hartawan dan agamawan. Bagi mereka, Afrika adalah lubuk emas dan dakwah. Lantas demi visi tersebut, seorang lelaki pun dikambinghitamkan.

Namanya Nikolai Achinov. Ikutkan, Achinov ini bukanlah orang sembarangan. Dia ada kedudukan dalam arena politik. Hinggakan pernah dihantar ke Ethiopia sebagai diplomat pada usia seawal 28 tahun (1883) dan pulang enam tahun kemudian.

Sebagai diplomat, dia memang calon paling sesuai untuk mengetuai penjelajahan di Afrika. Misi ini ditanggung penuh oleh sekumpulan hartawan. Achinov cuma tinggal pasang badan. Lantas pada 10 Disember 1888, dia berangkat bersama 165 orang anak buah dari Odessa ke Iskandariah. Tentunya, dengan melalui Laut Hitam.

Dari Iskandariah, Achinov kemudian menyambung perjalanan ke Pelabuhan Said (timur laut Mesir) dan seterusnya tiba di Teluk Tadjoura (di Djibouti) pada 6 Januari 1889. Di sinilah pasukannya menemui sebuah kampung berbenteng yang usang, dikenal sebagai Sagallo. Nama Sagallo kemudian diubah menjadi New Moscow dan lantas bermulalah kisah koloni Russia di Afrika.

Dipalau Raja Sendiri

Ikut sejarah, Sagallo dari dulu lagi menjadi persinggahan antarabangsa. Misalnya dari Phoenicia, Parthia, Saba’, Nabat, dan Rom. Ia kemudian dinaungi Uthmaniyah selama tiga kurun… sebelum penguasa tempatan menyerahkan Teluk Tadjoura kepada Perancis pada 1862. Kawasan itu lantas dikenali sebagai French Somaliland.

Bayangkan, kita dekat sini pun boleh kecoh bila pemilik flat selamba buat bangunan tambahan siap berpagar bagai. Inikan lagi Achinov yang ibarat bina pondok di tanah lot milik orang. Memang angin lah Perancis bila lihat ada bendera Russia berkibar di kawasan naungannya. Tambah pula anak-anak buah Achinov ini tak reti jaga kelakuan. Sampai diserangnya kampung sebelah (Danakil) dan curi ternakan buat makan.

Perancis pun apa lagi, terus saja panggil duta Russia ke Paris untuk dapatkan penjelasan. Respon Russia dalam bahasa ringkas, “Mamat ini buat palatao. Jadi, palau saja dia.” Kira macam bagi lesen pada Perancis untuk buatlah apapun pada Achinov, tsar tak kisah.

Lantas pada 5 Februari 1889, Perancis hantar tiga buah kapal perang ke New Moscow. Kata dua diberikan; menyerah atau kami bedil. Achinov yang ambil ringan keadaan memilih untuk buat selamba. Memang silaplah. Habis 6 orang hilang nyawa sambil 22 yang lain tercedera. Bila dah ada yang mati, barulah Achinov buka mata.

Mana-mana yang menyerah kemudian ditangkap, lalu dihantar pulang ke Russia. Termasuklah Achinov. Setiba saja, semua pun dipenjara sebagai harga memandai-mandai. Lantas, impian membina koloni Russia di Afrika pun terbengkalai… bersama persoalan, “Andai tsar pilih untuk bela Achinov, agak-agak bagaimana pula ceritanya?”

RUJUKAN

Ahonsi, Victor. (2022, April). Sagallo, A Short-Lived Russian Colony in Africa, Decades Ago. Opera News.

Dasgupta, Prateek. (2022, 28 March). The Forgotten Russian Colony in Africa. History of Yesterday.

RFERL. (2015, 2 April). Sagallo, Russia’s Short-Lived Cossack Colony in Africa.


Pas Penerbangan Seumur Hidup Yang Merugikan American Airlines

Kalau berbicara tentang syarikat penerbangan terbaik di dunia, nama Qatar, Singapura, dan Jepun memang mengungguli carta. Tetapi kalau soal syarikat penerbangan paling besar, tiada siapa dapat menandingi American Airlines.

Dengan sejarahnya yang berusia hampir seabad (ditubuhkan pada 1926), American Airlines saban tahun konsisten menerbangkan ratusan juta penumpang. Statistik tahun lepas misalnya mendapati bahawa secara purata, ia mengangkut seramai 198.7 juta penumpang setiap tahun menggunakan 956 buah pesawat.

Data harian pula memaparkan betapa ia mengendalikan sejumlah 6,700 penerbangan pada setiap hari, atau satu penerbangan bagi setiap 13 saat. Laluan penerbangannya juga agak besar, merangkumi 350 destinasi di 56 buah negara dengan kapasiti keseluruhan mencecah 260 juta kerusi.

Walaupun memiliki saiz dan pengalaman sebegitu luas, American Airlines pada satu ketika dahulu pernah melakukan satu kesilapan yang cukup merugikan.

Ia bermula pada tahun 1981. Ketika itu, Akta Deregulasi Syarikat Penerbangan 1978 baru sahaja dipinda. Ia bertujuan memperkenalkan sistem pasaran bebas ke dalam industri tersebut, di mana kerajaan tidak lagi campur tangan dalam beberapa perkara seperti tambang dan laluan penerbangan.

Dasar ini sememangnya berjaya meningkatkan persaingan, merendahkan harga, dan menambahkan pilihan buat pengguna. Cuma dalam tempoh terdekat, beberapa syarikat mengalami kerugian yang agak besar. American Airlines misalnya menanggung kerugian sebanyak $76 juta (bersamaan $250 juta hari ini) menjelang 1980-an.

Tambahan, pada masa itu harga tiket masih agak mahal. Justeru, ia hanya terhad dalam kalangan orang berada sahaja. Untuk tahu mahal tidak mahal, cuba lihat perbandingan ini: Pada tahun 1941, harga tiket dari Boston ke Los Angeles adalah $4,810 bagi setiap seorang (telah diselaras dengan inflasi). Sementara pada 2015, tiket bagi perjalanan sama hanya berharga $480. Ini belum lagi kita sentuh tentang masa perjalanan: dari 15 jam 15 minit berkurang kepada 6 jam.

Oleh kerana itu, bilangan penumpang yang diterima tidak cukup ramai untuk menampung kerugian yang ditanggung oleh American Airlines. Bagi menangani masalah tersebut, mereka lantas memperkenalkan satu program iaitu AAirpass.

AAirpass secara asasnya merupakan pas penerbangan sepanjang hidup. Yakni dengan sekali bayar, pemegang pas akan menerima layanan kelas pertama untuk terbang ke mana sahaja pada bila-bila masa.

Pas ini hadir dalam dua pakej, iaitu pakej solo dan pakej duo. Pakej solo berharga $250,000 dan tambahan $150,000 perlu dibuat untuk menaik taraf pakej. Saban tahun, harganya meningkat – $600,000 pada 1990 dan $1.01 juta pada 1993.

Dalam tahun pertama sahaja, mereka menerima seramai 28 keahlian. Tuntas, hampir $10 juta juga berjaya dijana. Ini kerana kebanyakan mereka turut mengambil pas tambahan. Cuma 13 tahun selepas ia diperkenalkan, American Airlines memutuskan untuk menghentikan penjualan pas berkenaan.

Hal ini kerana mereka menyedari kos penerbangan bagi rata-rata pemegang pas melebihi nilai yang dijana. Erti kata lain, mereka menanggung rugi. Jumlah kerugian bagaimana pun hanya diketahui pada tahun 2007, setelah pasukan penganalisa kewangan membuat penilitian.

Menurut mereka, dalam ramai-ramai ahli, ada dua orang yang mengakibatkan kerugian paling besar. Mereka ialah Steve Rothstein dan Jacques Vroom.

Untuk memberikan layanan kelas pertama kepada mereka berdua sahaja – bersama pengguna pas tambahan –  American Airlines perlu berbelanja sebanyak $40 juta. Ini termasuk biaya cukai dan kos kerugian akibat tiket yang tidak terjual (kerana mereka menempah lalu membatalkannya pada saat akhir).

Menurut anggaran, jarak penerbangan masing-masing mencecah lebih 30 juta batu. Jarak untuk mengelilingi bumi pun baru 25,000 batu. Jadi bayangkan, ia seumpama mereka mengelilingi bumi sebanyak 1,200 kali!

Dalam tempoh 21 tahun sejak membeli AAirpass, Rothstein dipercayai melakukan lebih 10,000 penerbangan. Ini merangkumi 1,000 penerbangan ke New York, 500 ke San Francisco, Los Angeles dan London, dan lebih 100 kali ke Tokyo, Paris, Sydney, dan Hong Kong.

Bukan semua dilakukan atas urusan penting. Kadangkala, dia akan terbang ke Ontario hanya untuk membeli sandwic, atau ke London untuk membeli syampu, dan kemudian pergi ke Paris untuk makan tengahari.

Begitu juga halnya dengan Vroom. Setiap hujung minggu, dia akan terbang ke Maine untuk melihat anaknya bermain bola di kolej. Dia juga kerap terbang ke Washington DC untuk mengambil bapa mertuanya supaya jagakan anaknya di rumah.

Selain mereka berdua, ramai juga pengguna pas yang melakukan hal sama. Contohnya Mike Joyce yang terbang ke London sebanyak 16 kali dalam masa 25 hari – jumlah yang sepatutnya boleh menjana jualan setinggi $125,000.

Di samping terbang terlalu kerap, mereka juga menempah terlalu banyak tiket hanya untuk membatalkannya pada saat-saat akhir. Rothstein sebagai contoh membuat 3,009 tempahan dalam tempoh kurang 4 tahun, rata-rata melibatkan dua kerusi. Namun, hanya 486 tempahan sahaja yang benar-benar diisi. Selebihnya dibatalkan.

Memang Rothstein dan Vroom kerapkali gunakan pas mereka untuk tujuan kebaikan. Misalnya, membawa penumpang tidak dikenali untuk berjumpa keluarga mereka yang tinggal jauh. Atau, menerbangkan pesakit bagi mendapatkan rawatan.

Tetapi, ini menimbulkan spekulasi konon mereka menjual pas tersebut (kerusi kedua) lalu mengaut untung (yakni beli dua tiket; satu untuk kegunaan sendiri dan satu lagi untuk dijual kepada orang lain).

Perkara tersebut dibangkitkan oleh American Airlines. Ia dijadikan alasan untuk mendakwa dan membatalkan pas milik Rothstein dan Vroom. Namun, kedua-duanya menafikan. Menurut mereka, tiada terma dan syarat yang dilanggar. Ini kerana perjanjian asal langsung tidak menyebut perihal larangan menjual pas kepada pihak ketiga.

Saman kemudian difailkan oleh kedua-dua pihak. Tentunya, melawan syarikat gergasi bukan satu kerja mudah. Apatahlagi bila America Airlines sanggup menjejak orang-orang yang pernah terbang bersama Vroom dan Rothstein – untuk dapatkan pengakuan bahawa mereka pernah membayar sejumlah harga untuk membeli tiket (kerusi) daripada dua individu itu.

Telus ataupun tidak permainan kedua-dua pihak, tiada siapa dapat sahkan. Tetapi apa yang pasti, pas milik Rothstein dan Vroom akhirnya dibatalkan pada tahun 2008 – setelah American Airlines menanggung puluhan juta dollar akibat salah percaturan.

RUJUKAN:

Asquith, James. (2019, 13 November). Unlimited First Class Flights for Life – How American Airlines Made the Most Expensive Mistake in Aviation History. Forbes.

Bailey, Liam Hunter. (2021, 12 July). American Airlines’ $40 Million Mistake Which Still Haunts Them Today. History of Yesterday.

Logie, Jamie. (2021, 27 October). The Disaster of the American Airlines AAirpass. Medium.

Singh, Jay. (2021, 30 October). Making the World’s Largest Airline: The History of American Airlines. Simple Flying.


JT 610 Lion Air Dan Double Six Sabah: Jika Belum Ajal

Pada hari Isnin yang lepas, kita semua dikejutkan kejadian pesawat Lion Air JT 610 terhempas di 15km dari pesisir pantai Kerawang, Jakarta Utara. Saya sempat membaca ringkas laporan akhbar sebelum berlepas ke Jakarta pada hari yang sama menggunakan anak Syarikat Lion Air iaitu Malindo Air.

Sebagai manusia biasa, sedikit sebanyak emosi saya dilanda ketakutan apatah lagi saya pernah melalui detik mendebarkan di udara. Saya fikir, saya lebih berani menggunakan kenderaan laut, mungkin saya rasa saya boleh bertahan dan berenang di laut. Kita mampu berikhtiyar berbeza di udara yang mana kita tidak mampu berbuat apa melainkan hanya menanti di kerusi.

Saya pernah menaiki feri selama 8 jam dari kota Zamboanga menuju Kepulauan Sulu (Selatan Filipina) dan bot pancung dari Nunukan ke Pulau Tarakan (Kalimantan Barat). Walaupun arus deras, tapi saya lebih yakin untuk selamat di laut. Wallahu a’lam. Ini hanya monoloq hati saya. Sesungguhnya ajal maut di dalam kekuasaan Allah Taala.

Hikmahnya, sepanjang di udara, saya banyak muhasabah diri dan merenung hakikat kehidupan ini. Saya merasakan bahawa cinta dunia masih kuat dalam jiwa saya sehingga saya rasa belum sedia jika dipanggil Rabbul Jalil. “Allah, betapa lemahnya hambaMu ini”. Ingatan kepada isteri dan anak-anak sangat kuat dirasakan.

Saya tidak lama di Kota Jakarta, hanya dua hari. Setelah selesai urusan perniagaan, saya mengambil keputusan pulang pada hari Rabu menaiki Air Asia. Pada mulanya, saya mencari jalan untuk pulang ke Kuala Lumpur tanpa gunakan pesawat. Saya nampak gambaran jalannya iaitu dari Jakarta ke Kota Lampung (Sumatera Selatan) menggunakan feri, kemudian jalan darat ke Jeti Dumai sebelum menaiki feri menyeberangi Selat Melaka. Namun, rindu pada anak-anak menghalang saya dari berlama-lama di Kota Seberang. Saya fikir, kalau sudah ajal, tetap tidak terlewat sesaat, sedang menulis artikel pun boleh dijemput ilahi. Firman Allah Taala yang bermaksud:

“Dan bagi tiap-tiap umat ada tempoh (yang telah ditetapkan); maka apabila datang waktunya, tiak dapat mereka lewatkan walau sesaat dan tidak dapat pula mereka didahulukan.” (al-A’raaf : 34)

Penerbangan tetap masih pengangkutan paling selamat dan cepat. Akhirnya, saya selamat tiba di Kuala Lumpur pada hari Rabu.

Pesawat J610 dan Sony Setiawan

Penerbangan JT 610 Lion Air yang membawa 181 penumpang dan lapan anak kapal telah terhempas setelah berlepas dari Bandara Soekarno – Hatta pada jam 6.20 pagi Isnin. Pesawat jenis Boeing 737 MAX 8 itu dijadualkan mendarat di Lapangan Terbang Depati Amir Pangkal Pinang pada jam 7.10 pagi (Indonesia Barat) dilaporkan terputus hubungan sebelum terhempas. Walaupun tiada rakyat Malaysia terbabit dalam nahas itu, namun sebagai saudara seagama dan serumpun, cubit paha kanan, paha kiri terasa sakitnya.

Kita masih menunggu laporan penuh dari pihak berwajib. Walaupun begitu, dunia maya seolah tidak sabar untuk menunggu sehingga lahir pelbagai teori dan khabar angin. Sudah pasti, saya ‘follow’ rapat perkembangan nahas ini kerana saya sering berulang alik dari Kuala Lumpur ke pelbagai destinasi di Indonesia menggunakan Lion Air yang disifatkan lebih murah dari syarikat penerbangan lain.

Lion Air di tubuhkan pada 19 Oktober 1999 dan mula beroperasi pada 30 Jun 2000. Syarikat penerbangan ini berjaya menjadi saingan utama Garuda Air dalam sektor penerbangan domestik. Kalau di Malaysia, Garuda ibarat Malaysia Airlines (MAS) dan Lion Air seperti Air Asia. Lion Air pernah diharamkan memasuki ruang udara Eropah namun ditarik semula pada 2016.

Jika sebelum ini, kita dimaklumkan pihak berkuasa Indonesia masih gagal mengesan bangkai pesawat yang dipercayai terbenam di dasar laut di perairan Tanjung Kerawang, syukur alhamdulillah, perkembangan terbaru, bangkai pesawat sudah dapat dikesan dan yang paling penting kotak hitam pesawat Lion Air JT 610 telah dijumpai. Semoga ia dapat membongkarkan apa sebenarnya berlaku.

Lain cerita dengan Pak Sony, seorang pegawai di Kementerian Kewangan Indonesia yang menjadi satu-satunya ‘penumpang’ yang terselamat. Beliau sepatutnya berada dalam pesawat tersebut namun terlepas pesawat kerana tiba lewat di lapangan terbang akibat kesesakan lalu lintas dan pesawat berkenaan sudah berlepas.

Sememangnya mengikut apa yang diceritakan, Pak Sony yang tinggal di Bandung akan menaiki pesawat Lion Air pada setiap pagi Isnin selepas meluang masa bersama keluarga pada hujung minggu. Takdir Tuhan, beliau terlepas penerbangan pagi itu. Ya, belum ajal. Bayangkan apa perasaan jika kita berada di tempat Pak Sony.

Double Six Sabah

Membaca cerita Pak Sony membawa saya ke suatu tragedi 42 tahun yang lalu. Kali ini, bukan berlaku di Indoesia, tetapi di Kota Kinabalu, Sabah. Nahas ini disifatkan lebih malang kerana masih kekal misteri tanpa jawapan tuntas dan melibatkan barisan kepimpinan Negeri Sabah.

Mungkin ada yang kali pertama mendengar kisah ini terutama teman di Semenanjung dan mungkin ada yang tahu namun tertanya-tanya apakah kaitan dengan nahas di Indonesia kelmarin? Saya tidak mengaitkan apa teori konspirasi, cumanya ada sesuatu dan saya akan sampaikan kemudian.

Kembali ke 4 dekad yang lepas di daerah Sembulan jam 3.50 petang. 6 Jun 1976, tarikh yang telah mencatatkan nahas ngeri yang mana sebuah Kapal terbang dari Labuan yang dikendalikan Sabah Air sedang menuju Lapangan Kapal Terbang Kota Kinabalu. Malang sekali, pesawat jenis GAF Nomad tersebut tidak sempat mendarat dan telah terhempas di Sembulan ketika menghampiri Lapangan. Nahas itu telah mengorbankan semua penumpang termasuk

Turut terkorban Koperal Said Muhammad (pengawal peribadi Tun Fuad Stephens), Kapten Gandhi Nathan (Juruterbang pesawat) dan anak sulung Tun Fuad iaitu Johari Stephens.

Punca kemalangan masih tidak diketahui dan telah tersebar teori ia berpunca dari perbuatan khianat kerana keadaan politik yang tidak stabil ketika itu. Tidak kurang yang menyebut wujud campur tangan dari Kuala Lumpur. Kegagalan teknikal dan lebihan muatan dihebahkan sebagai punca namun ia tidak memuaskan sementara laporan asal kejadian telah diklasifikasikan di bawah Akta Rahsia Rasmi.

Kemalangan ini dikenali tragedi Double Six kerana telah meragut nyawa Ketua Menteri Sabah serta enam menteri lain. Walaupun sudah 4 dekad, sebahagian rakyat Sabah masih tertanya-tanya punca sebenar. Sesungguhnya teks sejarah Sabah tidak lengkap tanpa pengkisahan kemalangan ini. Mangsa pula bukan alang-alang terutama Ketua Menteri Sabah iaitu Tun Fuad Stephens.

Beliau adalah tulang belakang dan bapa penyatuan Sabah. Selepas pemergian beliau, Datuk Harris Mohd Salleh mengangkat sumpah jawatan Ketua Menteri menggantikan arwah. Setahun selepas kejadian tersebut, sebuah tugu peringatan didirikan di lokasi berkenaan bagi memperingati tragedi itu yang merupakan salah satu peristiwa penting negara.

Seperti yang saya sebutkan sebelum ini, peristiwa ini walaupun sudah 4 dekad berlalu, ia masih membekas, buktinya pada 6 Jun 2018, ya tahun ini, Kerajaan Negeri Sabah sekali lagi digesa mendedahkan cerita sebenar kepada masyarakat berhubung nahas Double Six. pembantu Menteri di Jabatan Ketua Menteri Sabah, Jimmy Wong berkata, masyarakat ingin tahu kisah sebenar di sebalik kejadian malang tersebut. “Kebanyakan rakyat masih bercakap mengenai nahas pesawat tersebut serta perlu tahu kisah sebenarnya,” katanya kepada pemberita selepas majlis memperingati tragedi tersebut di Monumen Double Six di Sembulan, 6 Jun 2018.

Belum jumpa lagi apa hubung kait dengan nahas Lion Air? Dari segi tarikh, peristiwa emangnya tidak sama tetapi sebagaimana ada satu-satunya orang terselamat dari nahas Lion kerana lewat walaupun sepatutnya beliau berada dalam penerbangan, demikian juga cerita Double Six Sabah. Siapa gerangannya?

Beliau ialah YM Tengku Razaleigh Hamzah. Ya, yang baru kalah pemilihan presiden UMNO baru-baru ini. Kerabat Raja Kelantan itu sepatutnya menaiki pesawat yang sama tetapi pada saat-saat akhir telah diajak turun dari pesawat oleh Datuk Harris untuk merasmikan suatu projek di Kudat. Kalau Pak Sony tertinggal pesawat kerana lewat namun berbeza dengan YM Tengku Razaleigh yang sudah berada di atas pesawat lalu diajak turun.

Saya tidak mahu mengajak para pembaca berterusan berteori bagai ke peristiwa Double Six. Ia sukar dijelaskan. Pelbagai cerita di sebalik cerita berada di dunia maya. Saya kembali ingin fokuskan bahawa selagi bukan ajal.

YM Tengku Razaleigh dan Pak Sony, berbeza 4 dekad tetapi membawa makna bahawa beberapa detik minit dan peristiwa telah menyelamatkan mereka dari korban. Mereka sepatutnya berada di sana, takdirnya ada berlaku hal lain menyebabkan mereka tidak berada dalam pesawat di saat akhir.

Sampai ke saat ini, saya sendiri sebenar bingung, mahu sampai kan mesej JT 610, ajal atau double six. Saya serahkan persoalan ini kepada pembaca menilai apa yang sepatutnya. Al fatihah kepada mangsa JT 610 dan Double Six yang beragama Islam. Semoga ditempatkan bersama para salihin.


Pok ta Pok: Nenek Moyang Sukan Bola Sepak

Kurang setahun lagi Piala Dunia 2022 bakal diadakan di Qatar. Tetapi di Merida, Mexico, terdapat satu lagi Piala Dunia baru-baru ini diadakan iaitu Piala Dunia Pok ta Pok 2021.

Pok ta Pok ialah sukan bola yang berasal dari era Tamadun Maya yang menggabungkan sukan bola sepak dan bola keranjang.

Pok ta Pok dikatakan sudah wujud sejak 1,000 tahun lalu di kawasan yang dikenali sebagai Cancun dan Riviera Maya. Dan tidak mustahil sukan ini turut diketahui oleh orang Toltec dan Aztec menerusi variasi Pok ta Pok mereka. Bola yang digunakan ialah bola getah dengan berat melebihi 2kg.

Seperti acara sukan bola berpasukan, matlamat utama ialah menjaringkan gol dalam gawang lawan. Tetapi tidak seperti sukan bola sepak, pemain hanya boleh membuat hantaran dan menjaringkan gol dengan peha dan betis mereka sahaja. Ruang stadium yang digunakan berbeza mengikut saiz dengan sesetengah gawang yang berbentuk bulat boleh mencapai ketinggian 20 kaki di atas gelanggang. Tiada tempoh dinyatakan bila tamat perlawanan dengan sesetengah perlawanan boleh berlanjutan selama berhari-hari.

Walaupun ia merupakan sukan yang menjanjikan keseronokan kepada pemain, ia juga berperanan sebagai alat diplomasi. Ini termasuk menyelesaikan pertelingkahan yang timbul antara kumpulan-kumpulan yang bertelagah dan golongan bangsawan. Jadi, usah terkejut jika pemain atau pasukan yang kalah dikorbankan kepada dewa-dewi Maya sebagai tanda penghormatan. Bagaimanapun, Pok ta Pok kemudiannya diharamkan oleh Conquistador selepas tiba di Mexico pada 1519.

Kini, wujud kumpulan individu di negara-negara yang pernah membentuk tamadun Maya yang ingin mengembalikan sukan itu untuk tatapan peminat. Untuk versi moden Pok ta Pok, tempoh permainan ialah 26 minit (13 minit untuk dua separuh masa) dan pemain hanya dibenarkan menggunakan peha dan betis.

Jika mereka dikesan menggunakan anggota tubuh lain, markah mereka akan ditolak. Setiap pasukan hanya boleh menyepak bola sekali sebelum berganti giliran dengan pasukan lawan.

Walaupun nyawa tidak lagi menjadi taruhan seperti era pra-Columbia. itu bukan bermakna ia tidak bebas daripada risiko. Atas sebab itu, sebelum perlawanan, seorang pawang Maya akan menggoncang dan meniup asap cangkerang pada pemain setiap pasukan sambil membaca mantera. Menurut pawang Maya Tiburcio Can May, dengan berbuat demikian, para dewa-dewi Maya akan merahmati dan melindungi pemain daripada kecederaan.

Bagi seorang pemain Pok ta Pok dari Belize, France Novelo, dengan bermain permainan ini, ia seolah-olah membantu mereka mendapatkan semula warisan kebudayaan yang cuba dihapuskan oleh penjajah. Pandangan tersebut dipersetujui Presiden Persatuan Sukan Bola Nenek Moyang Maya Amerika Tengah dan Carribean, Jose

Manrique. Tambahnya, atas sebab inilah juga ia diteruskan sebagai upacara menghormati nenek moyang dan dewa-dewi Maya mereka.

Piala Dunia Pok ta Pok diadakan buat kali pertama di Chichen Itza, Mexico pada 2015. Ia kemudiannya dianjurkan di Guatemala pada 2017 dan El Salvador pada 2019. Ketika ini, ia hanya terbuka untuk pasukan lelaki.

RUJUKAN:

AFP. (2021, 13 Disember). Pok ta Pok: Mayan ball game that’s serious business.

AMA Travel. POK-A-TOK IS THE ANCIENT MAYAN SPORT WE DARE YOU TO PLAY.